title: HMS Diana (H49)

text: HMS Diana (viirinumero H49) oli Britannian Kuninkaallisen laivaston D-luokan hävittäjä, joka palveli maailmansotien välillä ja toisessa maailmansodassa.


title: HMS Diana (H49)

text: "HMS Diana" liitettiin palvelukseen otettaessa Välimeren laivastoon. Alus oli 1934 huollettavana Sheernessissä ennen siirtoaan Kiinan asemalle 8. (huhtikuusta 1939 alkaen 21.) Hävittäjäviirikköön, missä alus palveli toisen maailmansodan puhkeamiseen saakka.


title: HMS Diana (H49)

text: "HMS Diana" liitettiin sodan puhjettua 3. syyskuuta yhdessä "HMS Duncanin", "HMS Daringin" ja "HMS Daintyn" kanssa Välimeren laivastoon Aleksandriaan, jonne se saapui lokakuussa 1939. Alus oli vuoden lopulla huollettavana Maltalla, mistä se palasi Englantiin liitettäväksi Kotilaivaston 3. Hävittäjäviirikköön. Alus suojasi 15. helmikuuta vaurioitunutta "HMS Duncania", kun se hinattiin Invergordonista Forthiin telakalle. Alus pelasti 35 Saksan laivaston sukellusveneen "U-57":n 21. helmikuuta 1940 upottaman brittiläisen kauppalaivan "Loch Maddyn" miehistönjäsentä 92 merimailia etelälounaaseen Rockallista.


title: HMS Diana (H49)

text: "HMS Diana" suojasi 8. huhtikuuta joukkojenkuljetussaattuetta Norjaan. Perille päästyään alus suojasi raskaita pinta-aluksia, suoritti partiointia ja tuki maajoukkoja tykistötulella. Se suojasi 1. toukokuuta risteilijöitä evakuoitaessa Åndalsnesistä ja Moldesta joukkoja. Alus suojasi lentotukialuksia 14. toukokuuta Clydestä Norjan rannikolle, kun ne siirtyivät suojaamaan joukkojen lopullista evakuointia Norjasta, operaatio Alphabet.


title: HMS Diana (H49)

text: Keskustelut "HMS Dianan" siirrosta Kanadan laivastolle korvaamaan 25. kesäkuuta tuhoutunut HMCS "Fraser" aloitettiin hallitusten välillä. Alus siirrettiin heinäkuussa telakalle huoltoon, minkä aikana tehtiin lopullinen päätös siirrosta. Se palasi palvelukseen elokuussa ja koeajojen jälkeen se siirrettiin virallisesti Kanadan laivastolle 6. syyskuuta nimellä HMCS "Margaree". Aluksen korjaukset saatiin valmiiksi lokakuun alussa ja se lähti 17. lokakuuta Londonderrystä liittyäkseen saattueeseen OL8.


title: HMS Diana (H49)

text:
Alus upposi Pohjois-Atlantilla suojatessaan saattuetta OL8 kolaroituaan rahtilaiva "Port Fairyn" kanssa.
Aluksen upotessa menehtyi 142 miehistönjäsentä aluksenpäällikkö mukaan lukien.


title: Sanansaattaja

text: Sanansaattaja voi tarkoittaa ainakin seuraavia asioita:


title: Metroid Prime: Trilogy

text: Metroid Prime: Trilogy on Retro Studiosin kehittämä toimintaseikkailupelikokoelma, jonka Nintendo julkaisi 2009. Kokoelma sisältää pelit Metroid Prime, ja yhdellä kaksikerroksisella levyllä. Peli julkaistiin Yhdysvalloissa 24. elokuuta 2009 ja Euroopassa 4. syyskuuta 2009. Kokoelma sisältää muun muassa taidekirjasen ja muuta lisäsisältöä.


title: Metroid Prime: Trilogy

text: "Metroid Prime" ja "Metroid Prime 2: Echoes", jotka julkaistiin alun perin Nintendo GameCubelle, on päivitetty uudella ohjauksella ja toiminnoilla.


title: Metroid Prime: Trilogy

text: Japanissa "Metroid Prime" ja "Metroid Prime 2: Echoes" julkaistiin erikseen Wii-pelikonsolille osana New Play Control-sarjaa. Ne sisältävät samanlaisen ohjauksen kuin Metroid Prime 3. Peleissä on myös lyhyemmät latausajat, parannellut grafiikat ja 16:9-laajakuvatuki.


title: Gatineau Olympiques

text: Gatineau Olympiques on kanadalainen juniorijääkiekkojoukkue. Se pelaa Ligue de hockey junior majeur du Québecissa eli LHJMQ:ssa. Joukkueen kotiareena on Robert Guertin Centre Gatineaussa, Quebecissa.


title: Gatineau Olympiques

text: Joukkue perustettiin vuonna 1960 nimellä "Hull Hawks". 1970 nimi muutettiin "Hull Festivals"iksi ja tällä nimellä joukkue pelasi vuoteen 1976 asti, kunnes nimi vaihdettiin "Hull Olympiques"iin. Nykyisen muotonsa joukkueen nimi sai vuonna 2003.


title: Nadine Angerer

text: Nadine Angerer (s. 10. marraskuuta 1978) on saksalainen jalkapalloilija, pelipaikaltaan maalivahti. Hän pelasi Saksan maajoukkueessa 146 maaottelua.


title: Nadine Angerer

text: Angerer esiintyi ensimmäisen kerran Saksan maajoukkueessa 17-vuotiaana elokuussa 1996. Hän on voittanut maailmanmestaruuden vuosina 2003 ja 2007 sekä Euroopan-mestaruuden vuosina 1997, 2001, 2005, 2009 ja 2013. Vuoden 2007 MM-kilpailuissa vastustajat eivät tehneet ainuttakaan maalia Angererin taakse. Olympialaisissa hän on saavuttanut pronssia vuosina 2000, 2004 ja 2008.


title: Nadine Angerer

text: Seuratasolla Angerer on edustanut kotimaassaan ennen ulkomaille lähtöään viimeksi 1. FFC Frankfurtia. Hänen aiempia seurojaan ovat FC Bayern München, 1. FFC Wacker München ja 1. FFC Turbine Potsdam sekä ruotsalainen Djurgårdens IF.


title: Yanomamit

text: Yanomamit ovat intiaanikansa Etelä-Amerikassa Amazonin sademetsän alueella Venezuelassa ja Brasiliassa. Yanomamit puhuvat yanomami-kieliä. Yanomamit "löydettiin" vasta 1900-luvun alussa jolloin heräsi myös tiedepiirien kiinnostus tätä kansaa kohtaan, tästä syystä yanomamit ovat eräitä kaikkein tutkituimmista kansoista.


title: Kerstin Garefrekes

text: Kerstin Garefrekes (s. 4. syyskuuta 1979) on saksalainen jalkapalloilija, pelipaikaltaan keskikenttäpelaaja. Hän on pelannut Saksan maajoukkueessa 130 maaottelua, joissa hän on tehnyt 43 maalia.


title: Kerstin Garefrekes

text: Garefrekes esiintyi ensimmäisen kerran Saksan maajoukkueessa marraskuussa 2001. Hän on voittanut maailmanmestaruuden vuosina 2003 ja 2007 sekä Euroopan-mestaruuden vuosina 2005 ja 2009. Olympialaisissa hän on saavuttanut pronssia vuosina 2004 ja 2008.


title: Kerstin Garefrekes

text: Seuratasolla Garefrekes edustaa 1. FFC Frankfurtia, jossa hän on voittanut UEFA Cupin vuosina 2006 ja 2008. Hänen aiempia seurojaan ovat GW Steinbeck, Arminia Ibbenbüren ja FFC Heike Rheine.


title: Vitali Kolesnik

text: Vitali Kolesnik (, s. 20. elokuuta 1979 Öskemen, Kazakstanin SNT, Neuvostoliitto) on kazakstanilainen jääkiekkoilija, pelipaikaltaan maalivahti. Hän edustaa KHL-liigan Barys Astanaa.


title: Vitali Kolesnik

text: Kolesnik aloitti uransa Kaztsink-Torpedossa kaudella 1998–1999. Hän edusti seuraa sekä Vysšaja Ligassa että Kazakstanin mestaruussarjassa vuoteen 2005 asti.


title: Vitali Kolesnik

text: Kolesnik teki NHL-seura Colorado Avalanchen kanssa sopimuksen vapaana pelaajana 16. elokuuta 2005. Kaudella 2005–2006 hän pelasi pääosin AHL:ssä, jossa hänelle kertyi 29 peliä Lowell Lock Monstersin joukkueessa. Kolesnik kutsuttiin Coloradon NHL-miehistöön 6. joulukuuta David Aebischerin ja Peter Budajin takavoimiksi. Hän teki debyyttinsä NHL:ssä 7. joulukuuta 2005 Boston Bruinsia vastaan. Kolesnik torjui joukkueelleen voiton estämällä 20 laukausta 4–1-loppulukemiin päättyneessä ottelussa. Kolesnik valittiin kolmen pelaajan tähdistöön 18. joulukuuta 2005 Coloradon 2–1-voitossa New York Rangersia vastaan. Samassa ottelussa hän sai ensimmäisen syöttöpisteensä Joe Sakicin tekemään ylivoimamaaliin. Kolesnik pelasi kaudella 2005–2006 kahdeksan NHL-ottelua. 28. joulukuuta Colorado Avalanche ilmoitti lähettäneensä Kolesnikin takaisin farmiin. Hän oli ollut avauskokoonpanossa seitsemässä ottelussa maalikeskiarvolla 3,29 ja torjuntaprosentilla 88,7.


title: Vitali Kolesnik

text: Kaudeksi 2006–2007 Kolesnik siirtyi Venäjän superliigaan Himikin riveihin. Hän pelasi kaudella 38 ottelua. Seuraavalla kaudella Kolesnik pelasi 51 ottelua. Kaudella 2008–2009 Superliiga muutti nimensä KHL:ksi ja Himik Atlantiksi. Kolesnikilla oli liigan paras torjuntaprosentti, 94,5. Hänet nimettiin lokakuussa 2009 kuukauden maalivahdiksi. Kaudeksi 2009–2010 Kolesnik siirtyi Salavat Julajev Ufaan kolmevuotisella sopimuksella.


title: Vitali Kolesnik

text: Kolesnik edusti Kazakstania vuoden 1999 nuorten MM-kilpailuissa. Hän edusti ensimmäisen kerran Kazakstanin A-maajoukkuetta vuosien 2002 ja 2003 1. divisioonan MM-kilpailuissa. MM-kisoissa hän debytoi vuoden 2004 kilpailuissa. Hän pelasi myös vuoden 2005 MM-kilpailuissa. Hän oli Kazakstanin joukkueessa mukana Torinon olympialaisissa 2006. Hän oli turnauksessa Kazakstanin ainoa NHL-pelaaja Nikolai Antropovin rinnalla. 2012 MM-kilpailuissa Kolesnik palkittiin maansa parhaina pelaajina.


title: Varuboden-Osla

text: Osuuskauppa Varuboden-Osla Handelslag (lyh. VBO) on Uudellamaalla pääasiassa kaksikielisissä kunnissa sekä Ahvenanmaalla toimiva S-ryhmään kuuluva itsenäinen alueosuuskauppa. Osuuskauppa syntyi länsiuusimaalaisen "Osuuskunta Varubodenin" ja itäuusimaalaisen "Osuuskauppa Oslan" fuusioituessa Varuboden-Oslaksi 1. heinäkuuta 2011. Samana vuonna Varuboden-Osla alkoi harjoittaa vähittäiskauppaa Ahvenanmaalla nimellä "Varuboden på Åland" ja avasi ensimmäisen S-Marketin Maarianhaminan lähistöllä. VBO:n meneminen Ahvenanmaalle lisäsi huomattavasti kilpailua vähittäiskaupan alalla Ahvenanmaalla.


title: Varuboden-Osla

text: VBO harjoittaa päivittäis- ja käyttötavarakauppaa, rautakauppaa, puutarha- ja kukkamyyntiä, liikennemyymälä- ja polttonestekauppaa sekä ravintolatoimintaa. Varuboden-Oslalla on oman kertomansa mukaan toimialueellaan yli 50 toimipaikkaa. Eniten liikkeitä on Oslan ja VB:n entisissä kotikunnissa eli Porvoossa ja Kirkkonummella. Kirkkonummella sijaitsevat Varuboden-areena ja VBO:n ainoa Prisma-hypermarket. Varuboden-Oslan S-Market Porvoon Sokos-tavaratalon yhteydessä on myynniltään Suomen suurin S-market. Osuuskaupan toiminta on alueellisesti hajaantuneinta kaikista Suomen alueosuuskaupoista. HOK-Elantoon kuuluva alue halkaisee osuuskaupan toimialueen kahtia, Kauniaisissa sijaitsevat S-Marketit ovat HOK-Elantoon kuuluvan Espoon keskellä ja Ahvenanmaan toimipaikat ovat satojen kilometrien päässä VBO:n päätoimialueesta.


title: Varuboden-Osla

text: Varuboden-Osla on tiettävästi Suomen vanhin osuustoiminnan periaatteille rakentuva kaupallinen, edelleen toimintaansa jatkava yritys. Vuonna 1889 perustettiin "Helsingin yleinen ravintoyhdistys". Se sulautui vuonna 1921 "Andelslaget Varubodeniin".


title: Varuboden-Osla

text: Osuuskauppa Osla Handelslag syntyi 1.9.1968 yhdistämällä Östra Nylands Handelslag (joka syntyi vuonna 1928 Liljendals Handelslagin ja Pernå Handelslagin yhdistyttyä), Tolkis Andelshandel ja Pellinge Handelslag. Seuraavana vuonna mukaan liittyi pukkilalainen Osuuskauppa Kohiseva.


title: Varuboden-Osla

text:
Sokos
Prisma
ABC


title: Varuboden-Osla

text: S-market


title: Varuboden-Osla

text: Sale


title: Varuboden-Osla

text:
Rauta- ja puutarhakaupat
Autokaupat


title: Kim Kulig

text: Kim Kulig (s. 9. huhtikuuta 1990) on saksalainen jalkapalloilija, pelipaikaltaan hyökkääjä. Hän on pelannut Saksan naisten maajoukkueessa 33 maaottelua, joissa hän on tehnyt seitsemän maalia.


title: Kim Kulig

text: Kulig esiintyi ensimmäisen kerran Saksan maajoukkueessa 18-vuotiaana helmikuussa 2009. Hän voitti Euroopan-mestaruuden vuonna 2009. Loppuottelussa Englantia vastaan hän teki Saksan 3–1-johtomaalin; Saksa voitti ottelun maalein 6–2. Vuonna 2008 Kulig saavutti pronssia alle 20-vuotiaiden MM-kilpailuissa.


title: Kim Kulig

text: Seuratasolla Kulig edustaa 1. FFC Frankfurtia. Aiemmin hän on edustanut muun muassa VfL Sindelfingeniä ja Hamburger SV:tä.


title: Kaljunaamakaija

text: Kaljunaamakaija ("Psittrichas fulgidus") on Papua-Uuden-Guinean kotoperäinen kaija ja sukunsa ainoa laji.


title: Kaljunaamakaija

text: Linnun pituus on 46 cm ja paino 600–800 g. Sen höyhenpuku on enimmäkseen musta, vatsa ja siiven ylä- ja alapeitinhöyhenet ovat punaiset ja koiraan silmän takana on punainen täplä. Nokka on musta, koivet harmaat ja iiris tumman punaruskea. Naama ja kurkku ovat kaljut. Vanhin vankeudessa elänyt lintu oli 25-vuotias.


title: Kaljunaamakaija

text: Kaljunaamakaijat elävät Papua-Uuden-Guinean sisämaan vuoristoseuduilla. Populaation koko on korkeintaan noin 21 000 yksilöä, joka on karkea arvio, sillä lintu on harvinainen ja siitä on varsin vähän luotettavia havaintoja. Se on uhanalainen metsästyksen takia, sillä paikalliset asukkaat käyttävät sitä ravinnoksi ja keräävät sen sulkia ja nahkoja. Myös lemmikiksi keräily on suurimuotoista ja lintuturistien lisääntyvä määrä häiritsee lajin pesintää. Metsien hakkuut eivät ole tämän lajin uhkana, sillä lajin pääasialliset ravintopuut, eräs viikunapuulaji, yleensä säästetään hakkuissa.


title: Kaljunaamakaija

text: Laji elää vuoristometsissä 800–2 000 m:n korkeudella merenpinnasta. Toisinaan sitä tavataan alempana lähellä rannikkoa.


title: Kaljunaamakaija

text: Pesä on puunkolossa. Naaras munii kaksi munaa, joita se hautoo noin kuukauden.


title: Kaljunaamakaija

text: Ruokavalio koostuu viikunoista, mangoista ja "Freycinetia mangopandan" -kasvin suurista kukinnoista.


title: Mysterious Skin

text:
Mysterious Skin on Gregg Arakin ohjaama ja käsikirjoittama draamaelokuva vuodelta 2004. Elokuva perustuu Scott Heimin romaaniin. Elokuva kertoo kahdesta nuoresta pojasta, jotka 8-vuotiaina joutuivat baseball-valmentajansa hyväksikäytön kohteeksi.
Brian ja Neil ovat lapsuudessaan joutuneet hyväksikäytön uhreiksi. Brianilla on nenäverenvuotoa ja pyörtyilyä ja Neil luulee että se mitä valmentaja hänelle teki olisi aivan oikein. Myöhemmin elokuvassa Neil on tajunnut, että se mitä tapahtui ei ole heidän syynsä, mutta myös sen että ajassa ei voi palata taaksepäin. Neilillä on paras ystävä nimeltä Wendy, joka on joskus ollut ihastunut Neiliin, mutta sitten vain ikään kuin luovuttanut. Hän on ainoa, jolle Neil on koskaan kertonut valmentajasta. Hänellä on myös toinen ystävä, Eric, joka ei kuitenkaan tiedä valmentajasta ensin, mutta saa sitten myöhemmin selville elokuvan aikana, mitä on tapahtunut penkomalla Neilin tavaroita kun hän nukkuu. Eric järkyttyy, mutta ei mainitse asiasta Neilille.


title: Mysterious Skin

text: Jossain vaiheessa Wendy lähtee New Yorkiin ja Neil jää ilman hänen parasta ystäväänsä, mutta hänellä on silti Eric. Ericilläkin on tunteita Neiliä kohtaan. Neil on kaiken kaikkiaan koviksen oloinen, mutta usein elokuvassa hänestä paljastuu erilaisia surullisia puolia. Hän luuli oikeasti että valmentaja välitti hänestä.


title: Mysterious Skin

text: Brian luulee, että alienit sieppasivat hänet ja tuntemattoman pojan pienenä ja hän yrittää etsiä Neiliä parhaansa mukaan. Hän tapaa myös naisen, joka oli muka alieneiden sieppaama, mutta siitä ei ole varmuutta. Elokuvassa vihjataan myös, että kyseistä naista olisi hyväksikäytetty pienenä. Brian viettää aikaa naisen kanssa, mutta jossain vaiheessa nainen luulee, että Brian on ihastunut häneen ja yrittää häntä, mutta sitten Brian suuttuu ja lopettaa välit kyseiseen naiseen. Brian lopulta löytää Neilin osoitteen puhelinluettelosta jonka nimen hän oli saanut kirjastosta "varastettuaan". Kun Brian menee Neilin ovelle, ketään ei ole kotona, mutta pian Neilin äiti ja Eric tulevat pihaan ja he saavat selville, että Brian etsi Neiliä, mutta he kertovat hänelle, että Neil lähti juuri bussilla New Yorkiin.


title: Mysterious Skin

text: Brian alkaa viettää aikaa Neilin ystävän Ericin kanssa ja Neil puolestaan viettää aikaa Wendyn kanssa, joka hankkii hänelle työpaikan, jossa hän on vähän aikaa, mutta sitten lopettaa. Brianista ja Ericistä tulee hyviä ystäviä. Neil tulee jouluksi kotiin, mutta hänelle on sattunut onnettomuus; hänet raiskattiin ja hakattiin, mutta äidilleen hän kertoi, että hänet ryöstettiin. Neil ja Brian tapaavat jälleen ja Neil suhtautuu haikeasti Brianiin. Lopuksi he menevät käymään valmentajan entisellä talolla (ikkunaa käyttäen), jossa Brianille muistuu mieleen karu totuus hänen katoamisestaan, ja jossa Neil kertoo yksityiskohtaisesti, mitä sinä tiettynä iltana tapahtui. Neil ja Brian ovat sohvalla, kun talon asukkaiden ääniä alkaa kuulumaan ovelta. Brian makaa Neilin sylissä kun Neil kertoo lopuksi, ettei voinut palata ajassa taaksepäin. Hänen täytyi vain lohduttaa Briania, telepaattisesti, koska ei voinut puhua.


title: Luumäen vaakuna

text: Luumäen vaakuna on Luumäen kunnan tunnus. Vaakunan hongan voi ajatella viittavaan Salpausselän mäntymetsiköihin tai presidentti Svinhufvudin, jonka kotitila sijaitsi Luumäellä, elämäntyöhön. Karjunpää on peräisin niin ikään presidentti Svinhufvudin aatelisvaakunasta. Vallitus symboloi Taavetin linnoitusta.


title: Luumäen vaakuna

text: Vaakunan selitys kuuluu: ”kultakentässä honka, jonka rungon oikealla puolella punavaruksinen karjunpää, vasemmalla puolella viisisakarainen vallitus; kaikki mustaa”. Vaakunan on suunnitellut Gustaf von Numers, ja se vahvistettiin käyttöön 30. huhtikuuta 1951.


title: Melanie Behringer

text: Melanie Behringer (s. 18. marraskuuta 1985) on saksalainen jalkapalloilija, pelipaikaltaan keskikenttäpelaaja. Hän on pelannut Saksan maajoukkueessa 123 maaottelua, joissa hän on tehnyt 34 maalia.


title: Melanie Behringer

text: Behringer esiintyi ensimmäisen kerran Saksan maajoukkueessa 19-vuotiaana tammikuussa 2005. Hän on voittanut maailmanmestaruuden vuonna 2007 sekä Euroopan-mestaruuden vuosina 2009 ja 2013. Hän saavutti olympiapronssia vuonna 2008. Vuonna 2004 hän oli voittamassa alle 19-vuotiaiden maailmanmestaruutta.


title: Melanie Behringer

text: Seuratasolla Behringer edustaa Bayern Müncheniä. Hänen aiempia seurojaan ovat FC Hausen, SpVgg Utzenfeld, SC Freiburg ja 1. FFC Frankfurt.


title: This Is England

text: This Is England on Shane Meadowsin ohjaama draamaelokuva vuodelta 2006. Elokuva kertoo Falklandin sodassa isänsä menettäneestä 12-vuotiaasta pojasta, joka ystävystyy skinijengin kanssa 1980-luvun Englannissa. Jengi on aluksi suvaitsevainen, eikä harrasta laittomuuksia. Tilanne kuitenkin muuttuu nopeasti, kun jengin vanha tuttu vapautuu vankilasta ja aloittaa rasististen mielipiteidensä levittämisen.


title: This Is England

text: Elokuvalle on tehty spin-off-televisiosarjat "This Is England '86" (2010), "This Is England '88" (2011) ja "This Is England '90" (2015).


title: Çeşmen kirkko

text: Çeşmen kirkko () on vuosina 1777–1780 rakennettu, Johannes Kastajalle pyhitetty kirkkorakennus Pietarissa Venäjällä.


title: Çeşmen kirkko

text: Juri Feltenin suunnittelema kirkko on pystytetty Venäjän laivaston Turkista vuonna 1770 Egeanmeren Çeşmen lahdella saaman voiton kunniaksi. Neliapilan muotoinen puhdaslinjainen ja sopusointuinen rakennus edustaa venäläisessä kirkkoarkkitehtuurissa harvinaista uusgoottilaista tyyliä. Toisessa maailmansodassa vaurioitunut kirkko restauroitiin vuosina 1965–1977. Neuvostoaikana siinä toimi Çeşmen taistelulle omistettu merisotamuseon näyttely.


title: Çeşmen kirkko

text: Kirkkoon liittyy sen vieressä sijaitseva, Juri Feltenin vuosina 1774–1780 rakentama Çeşmen palatsi, jota Katariina II käytti pysähtymispaikkana matkustaessaan Pietarin ja kesäasuntonsa Tsarskoje Selon välillä. Tornien reunustamaan kolmion muotoiseen palatsiin on myöhemmin liitetty kolme sivurakennusta, jotka häiritsevät sen arkkitehtonista vaikutelmaa. 1830-luvulta lähtien rakennuksissa toimi sotainvalideille tarkoitettu vanhainkoti.


title: Çeşmen kirkko

text: Çeşmen kirkon osoite on Lensovetinkatu 12. Lähin metroasema on Moskovskaja.


title: Annike Krahn

text: Annike Krahn (s. 1. heinäkuuta 1985) on saksalainen jalkapalloilija, pelipaikaltaan puolustaja. Hän on pelannut Saksan maajoukkueessa 137 maaottelua, joissa hän on tehnyt viisi maalia.


title: Annike Krahn

text: Krahn esiintyi ensimmäisen kerran Saksan maajoukkueessa 19-vuotiaana tammikuussa 2005. Hän on voittanut maailmanmestaruuden vuonna 2007 sekä Euroopan-mestaruuden vuosina 2009 ja 2013. Hän saavutti olympiapronssia vuonna 2008. Vuonna 2004 hän oli voittamassa alle 19-vuotiaiden maailmanmestaruutta.


title: Annike Krahn

text: Seuratasolla Krahn on edustanut kaudesta 2015–2016 alkaen Bayer 04 Leverkusenia. Aiemmin hän pelasi FCR 2001 Duisburgissa, jonka riveissä hän voitti vuonna 2009 UEFA Cupin ja Saksan cupin, sekä kauden 2014–2015 ranskalaisessa Paris Saint-Germainissa.


title: Babett Peter

text: Babett Peter (s. 12. toukokuuta 1988) on saksalainen jalkapalloilija, pelipaikaltaan puolustaja. Hän on pelannut Saksan maajoukkueessa 117 maaottelua ja tehnyt niissä kahdeksan maalia.


title: Babett Peter

text: Peter esiintyi ensimmäisen kerran Saksan maajoukkueessa 17-vuotiaana maaliskuussa 2006. Hän on voittanut maailmanmestaruuden vuonna 2007 ja Euroopan-mestaruuden vuonna 2009 sekä saavuttanut olympiapronssia vuonna 2008. Vuonna 2006 hän oli voittamassa alle 19-vuotiaiden Euroopan-mestaruutta.


title: Babett Peter

text: Seuratasolla Peter edustaa VfL Wolfsburgia. Hänen aiempia seurojaan ovat 1. FC Lokomotive Leipzig, 1. FFC Turbine Potsdam, jonka riveissä hän voitti Saksan mestaruuden vuosina 2006, 2009, 2010, 2011 ja 2012, sekä 1. FFC Frankfurt.


title: Haavikko

text: Haavikko () on kylä Leningradin alueen Jaaman piirin Narvusin kunnassa Venäjällä. Se sijaitsee Laukaanjoen vasemmalla rannalla 15 kilometriä Suuresta-Narvusista etelään. Kylässä on 90 asukasta (vuonna 2010).


title: Haavikko

text: Kylä mainitaan ensimmäisen kerran Novgorodin Šelonin viidenneksen verokirjassa vuonna 1571 nimillä "Kekino" ja "Kikino". 1580-luvun ruotsalaismiehityksen aikana esiintyy myös sen itämerensuomalainen nimitys muodoissa "Apakyle, Apakylla, Happekylla, Hapekylle". Vuonna 1848 Haavikon kylässä asui 207 inkerikkoa ja 22 Kosemkinan luterilaiseen seurakuntaan kuulunutta inkerinsuomalaista. Haavikon kartanossa eli Iittovassa oli lisäksi 16 inkerikkoa. Paikalliset talonpojat olivat Iittovan kartanon maaorjia. Kartanon omistanut Karl Robert von Nesselrode luovutti heidät vuonna 1848 velkojensa korvauksena valtiolle. Vuonna 1862 kylässä oli 38 taloa, 303 asukasta, ortodoksinen kirkko ja markkinat. Vuonna 1899 Haavikko kuului kyläkuntana Narvusin volostiin. Kylän 365 asukasta olivat väestönlaskennan mukaan kaikki ”suomalaisia”. Luterilaisia heistä oli kuitenkin vain yksi henkilö.


title: Haavikko

text: Haavikon ortodoksisen seurakunnan ensimmäinen puukirkko oli rakennettu vuonna 1718. Agostino Camuzzin suunnittelema Pietari-Paavalin kivikirkko vihittiin käyttöön vuonna 1848. Vanhan kirkon paikalle pystytettiin vuonna 1870 puinen tsasouna. Vuonna 1874 Haavikon seurakunnasta erotettiin Joenperän seurakunta, minkä jälkeen siihen kuuluivat Iittovan ja Priretšjen kartanot sekä Haavikon, Kallivierin, Karstalan, Kotkon, Krikin, Kukkosin, Mannakan, Ropsun, Sutelan, Tiensuun, Vanhankylän ja Vyötermaan kylät. 1880-luvulla seurakunnassa oli noin 2 500 jäsentä, joista osa oli inkerikkoja ja osa venäläisiä. Haavikon kirkko suljettiin vuonna 1938, mutta saksalaismiehityksen aikana vuosina 1942–1944 se oli jälleen käytössä. Rakennus paloi vuonna 1980.


title: Haavikko

text: Paavali I lahjoitti vuonna 1797 Iittovan kartanon ja siihen kuuluneet 13 kylää lapsuudenystävälleen Aleksandr Kurakinille. Myöhemmin kartano vaihtoi omistajia, ja vuonna 1848 von Nesselrode myi sen Baikovin kauppiassuvulle. Laukaanjoen vastarannalla sijainneessa kartanossa oli vuonna 1874 kivinen päärakennus, viinatehdas, kestikievari, kapakka ja kauppa. Haavikon eteläpuolella toimi kartanoon kuulunut tiilitehdas. Iittovan kartanon ja Mannakan kylän välillä Laukaanjoen rannalla on sijainnut ”Ruotsin hautoina” tunnettu kivikehyshautaryhmä, joka ei ole säilynyt.


title: Haavikko

text: Neuvostoaikana Haavikko muodosti aluksi oman kyläneuvoston. Vuonna 1924 se liitettiin Kotkon, vuonna 1927 Kukkosin, vuonna 1950 Tiensuun, vuonna 1954 Koskinan ja vuonna 1958 jälleen Kukkosin kyläneuvostoon. Vuonna 1928 kylässä oli 324 ja vuonna 1958 92 asukasta.


title: Haavikko

text: Haavikko koostuu puutarhapalstojen ympäröimistä omakotitaloista ja yhdestä kaksikerroksisesta asuintalosta. Lähistöllä sijaitseva karjatila on vailla käyttöä. Kesäasukkaiden määräksi arvioidaan sata henkeä. Kylän kautta kulkee Luutsan ja Kopolan (ven. "Pervoje Maja") välinen asfaltoitu maantie. Sieltä on linja-autoyhteydet Jaamaan, Ivangorodiin ja Laukaansuuhun. Palveluihin kuuluu kauppa.


title: Biohiili

text: Biohiili on biomassasta keinotekoisesti tuotettua hiiltä. Sitä saadaan aikaan pyrolyysillä eli kuivatislauksella, jossa biomassasta kaasutetaan haihtuvat ainesosat hapettomissa tai happiköyhissä oloissa muutamien satojen asteiden lämpötilassa, yleensä alle 700 °C. Alle 300 °C:n lämpötilassa kaasuttamista kutsutaan torrefioinniksi. Siinä biomassa ei kaasuunnu eikä hiilly yhtä pitkälle kuin korkeammissa lämpötiloissa, vaan torrefioinnin tarkoitus on lähinnä parantaa energiatiheyttä ja valmistella materiaali siten energiakäyttöä varten.


title: Biohiili

text: Biomassan pyrolyysi on itseään ruokkiva eksoterminen prosessi, eli vapautuvien kaasujen poltto tuottaa enemmän lämpöä kuin prosessi vaatii. Pyrolyysistä jäljelle jäävä kiinteä loppuotuote on noin 90% hiiltä ja 10% tuhkaa. Prosessia voidaan säätää lähinnä raaka-aineen ja käytettävän lämpötilan osalta, vaikuttaen lopputuotteiden saantosuhteisiin, riippuen siitä, halutaanko pääasiassa poltettavaa kaasua esimerkiksi lämmöntuotantoon, tisleitä kaasusta tai biohiiltä eri tarkoituksiin. Pyrolyysillä tuotetaan yleisesti hiiltä mm. maanparannukseen, energiahiileksi, grillihiileksi sekä aktiivihiileksi teollisiin ja lääkinnällisiin sovelluksiin. Energiakäytössä biohiili on päästöneutraalia biopolttoainetta, joka vastaa ominaisuuksiltaan kivihiiltä. Biohiili ei sinänsä eroakaan oleellisesti luonnon muovaamasta hiilestä, vaan etuliite bio- juontuu muun muassa sen valmistuksesta biomassasta, biopolttoaineen luonteesta sekä maanparannuskäytöstä.


title: Biohiili

text: Pieniä määriä biohiiltä voi helposti tuottaa itse kotona. Tulisijan ja kaasuttimen voi rakentaa halvasta romusta, kuten tiilistä ja metallitynnyreistä. Kotitehtailijan tulee ottaa huomioon paloturvallisuuden lisäksi se, että jos prosessi ei ole tehokas, tulee tuottaneeksi päästöinä runsaasti mm. hiilidioksidia. Kaasutuslämpötila tulisi saada vähintään 450 °C tasolle senkin takia, että biohiilestä tulee maanparannukseen soveltuvaa.


title: Biohiili

text: Teollisessa mittakaavassa biohiiltä voitaisiin tuottaa esim. NSE Biofuels Oyn Varkauden laitoksessa 60 000 tonnia vuodessa, jos se optimoitaisiin tuohon tarkoitukseen. Torrec Oy puolestaan kaavailee 200 000 tonnin vuosituotoksen laitosta Ristiinaan.


title: Biohiili

text: Aikaisimmat tunnetut biohiilen sovellukset ovat Etelä-Amerikan intiaanien ajoilta 500–2 500 vuotta sitten. Terra Preta nimellä tunnetulla maanparannustekniikalla muutettiin köyhää maaperää ihanteelliseksi mustaksi viljelysmaaksi sijoittamalla maahan runsaita määriä biohiiltä. Tällä toiminnalla voitaisiin nykyaikana hillitä tehokkaasti ilmastonmuutosta, koska hiili on tässä muodossa maahan sijoitettuna erittäin pysyvässä tilassa. Samalla parannettaisiin huomattavasti viljelysmaiden kuntoa, sekä hillittäsiin maatalouden ravinnepäästöjä, sillä biohiili pidättää ravinteita tehokkaasti. Suomessa historiallista biohiileen ja pyrolyysiin liittyvää toimintaa on ollut tervanpoltto.


title: Biohiili

text: Biohiilen käyttö maanparannusaineena kasvattaa suosiotaan lähinnä harrastelijapuutarhureiden keskuudessa. Parhaat tavat sijoittaa biohiiltä maahan ovat tärkeä tutkimuskohde. Suurimittainen sijoitus maaperään aktiiviviljelyssä on toistaiseksi taloudellisesti kannattamatonta, mutta hyötyjen takia laajasti tutkimuksen kohteena. Norjalaisten tutkimusten mukaan biohiilen tuottajan pitäisi saada 113 euroa sidottua hiilidioksiditonnia kohden kulujen kattamiseen. Maanparannuskäytön tutkimuskohteita ovat mm.


title: Biohiili

text: Energiaksi biohiiltä voi käyttää tavallisen hiilen tavoin polttoaineena. Sitä voidaan siis polttaa tavanomaisissa hiilivoimalaitoksissa ja pienemmissä lämpölaitoksissa joko pelkästään tai sekaisin muiden polttoaineiden kanssa. Myös energiakäytössä biohiili on kivihiileen verrattuna kannattamatonta ilman yhteiskunnan tukia, vaikkakin se pärjää muille biopolttoaineille muun muassa suuremman energiatiheytensä ansiosta. Biohiileen liittyvä enegiasovellus on myös kulkuneuvoissa ja liesissä hyödynnetty puukaasu.


title: Biohiili

text: Biocarbon ("biohiili") on Preseco Oy:n tavaramerkki ja sen valmistustekniikka on patentoitu.


title: Biohiili

text: Presecon käyttämä tuotantotapa perustuu tehokkaaseen pyrolyysiin. Orgaaninen materiaali syötetään hiilletysuuniin () ja poltetaan kuivatislaamalla. Materiaali on hiilletysuunissa noin 10–20 minuuttia. Prosessin nopeus ja laatu riippuu syötetyn hakkeen koosta. Materiaalin tilavuus pienenee 60–90 prosenttia. Prosessi on jatkuva, joten sen energiatehokkuus on suuri.


title: Biohiili

text: Pyrolyysissa syntyvää kaasua poltetaan, jotta saadaan energiaa prosessiin ja lisäksi kaasun polttaminen vähentää päästöjä. Prosessi on joustava ja prosessin lämpötilan muutokset vaikuttavat lopputuotteen määrään. Prosessi on lämpöenergian suhteen omavarainen. Hiilen määrä lopputuotteessa vaihtelee raaka-aineen ja pyrolyysilämpötilan mukaan: sekamateriaalia varten prosessissa käytettävät arvot pitää laskea erikseen. Materiaali, jossa on paljon hiiltä (kuten puu ja oljet) tuottavat korkealaatuista polttoainetta ja alhaisemman hiilen materiaalit tuottavat hiiltä lannoitteisiin. Biohiilen laatu siis vaihtelee riippuen raaka-aineesta. Parhaimmillaan prosessin energiatehokkuus on 90%.


title: Biohiili

text: Berkeleyssä Kaliforniassa toimiva, 2008 toimintansa aloittanut All Power Labs tuottaa pienen mittakaavan yksiköitä sähköntuotantoon. Laitteistot koostuvat polttoainesäiliöstä, kasuttavasta reaktorista, kaasun suodattimesta, sekä tavanomaisesta moottorista, joiden muodostamaa kokonaisuutta ohjaa tietokone. Kaupalliselle tasolle yhtiöllä on tarjota 10 ja 20 kW tehoiset laitteet, ja 100 kW prototyyppiä kehitetään. 20 kW yksikkö riittää toimitusjohtaja Tom Pricen mukaan noin neljän keskivertoamerikkaisen kodin tarpeisiin.


title: Biohiili

text: BalBiC-projektin tavoitteena on kehittää erityisesti teollisen biohiilen tuottamista ja markkinoita Baltian alueella. Tässä yhteydessä biohiili ymmärretään kiinteänä polttoaineena, joka on valmistettu hapettomissa olosuhteisessa esimerkiksi puuperäisestä biomassasta. Prosessissa valmistuu joko puuhiiltä tai melko alhaisissa lämpötiloissa torrefioitua puuta. Näistä kahdesta käytetään yleisnimitystä ”biohiili”.


title: Biohiili

text: Carbofex Oy perustettiin syksyllä 2016 valmistamaan biohiiltä ja edistämään biohiilen käyttöä. Yhtiö valmistaa kasvualustahiiltä ja kehittää aktiivisesti uusia sovelluksia biohiilen ympärille. Carbofex valmistaa myös biohiilentuotantolaitteistoja. Yhtiön ensimmäinen oma biohiililaitos valmistui Tampereen Hiedanrannan kaupunginosaan kesällä 2017. Teknologia perustuu ylipaineiseen ruuvireaktoriin ja jatkuvatoimiseen hidaspyrolyysiin, jossa pääpaino on hiilen tuotannolla. Laitos tuottaa myös pyrolyysiöljyä ja kaukolämpöä Tampereen Kaupungille (Sähkölaitokselle) 1.11.2017 Alkaen. Lämpölaitos on hiilinegatiivinen, sitoen n. 350 kg hiilidioksidia yhtä tuotettua megawattituntia kohden. Yhtiön toimitusjohtana toimii bioenergia-alan pioneeri Sampo Tukiainen, ja hallituksen puheenjohtajana Veikko Kantero, Preseco Oy:n entinen toimitusjohtaja. Teknologia perustuu osin Tukiaisen keksimään ja Presecon puitteissa kehitettyyn Carboniser-teknologiaan.


title: Bianca Schmidt

text: Bianca Schmidt (s. 23. tammikuuta 1990 Gera) on saksalainen jalkapalloilija, pelipaikaltaan puolustaja. Hän on pelannut Saksan maajoukkueessa 51 maaottelua ja tehnyt niissä kolme maalia.


title: Bianca Schmidt

text: Schmidt esiintyi ensimmäisen kerran Saksan maajoukkueessa 19-vuotiaana helmikuussa 2009. Hän voitti Euroopan-mestaruuden vuosina 2009 ja 2013. Vuonna 2008 hän saavutti pronssia alle 20-vuotiaiden MM-kilpailuissa.


title: Bianca Schmidt

text: Seuratasolla Schmidt edustaa 1. FFC Turbine Potsdamia, jonka riveissä hän voitti Saksan mestaruuden vuosina 2009, 2010, 2011 ja 2012 sekä Mestarien liigan vuonna 2010. Vuosina 2012–2015 hän pelasi 1. FFC Frankfurtissa ja voitti Mestarien liigan vuonna 2015. Juniorina hän pelasi syntymäkaupunkinsa Geran seuroissa.


title: Radama I

text: Radama I (noin 1793 – 27. heinäkuuta 1828) oli madagaskarilaisen Imerinan valtakunnan hallitsija, josta tuli koko Madagaskarin ensimmäinen kuningas.


title: Radama I

text: Radama oli Andrianampoinimerinan nuorin poika. Isänsä kuoltua vuonna 1810 hänestä tuli Imerinan hallitsija. Hän torjui naapurikansojen hyökkäykset ja ryhtyi laajentamaan valtakuntaansa Britannian tuella. Vuonna 1818 hän julistautui Madagaskarin kuninkaaksi.


title: Radama I

text: Radama kutsui maahan englantilaisia lähetyssaarnaajia, jotka perustivat kouluja ja loivat latinalaiseen kirjaimistoon perustuvan malagassin kirjakielen. Hän uudisti maan armeijaa ja hallintoa eurooppalaisten asiantuntijoiden avulla. Radama alisti betsileot ja sakalavat ja valloitti saaren rannikkoseudut. Vuonna 1825 hän karkotti ranskalaiset Madagaskarin eteläosassa sijainneesta Fort Dauphinin (nykyinen Tolanaro) tukikohdasta.


title: Radama I

text: Vain 36-vuotiaana kuollutta Radamaa seurasi valtaistuimella Ranavalona I, yksi hänen 12 vaimostaan.


title: Jyväskylän steinerkoulu

text: Jyväskylän steinerkoulu, aikaisemmin nimellä Jyväskylän Rudolf Steiner -koulu, on Jyväskylässä toimiva 1983 perustettu steinerkoulu. Perustamisestaan lähtien koulu alkoi kasvaa luokan verran vuodessa, kunnes se tuli yhdeksänvuotiseksi. Vastaava kasvu alkoi uudestaan, kun kouluun päätettiin perustaa lukio, joka on Lahden Rudolf Steiner -koulun toimintayksikkö. Koulun ensimmäiset ylioppilaat kirjoittivat 2001. Koulun lukiota ollaan lakkauttamassa.


title: Jyväskylän steinerkoulu

text: Koulu on toiminut hyvin monissa osoitteissa. Perustettaessa se toimi ensin yksityisopetusryhmänä. Sen toimitilat ovat kokonaan tai osittain olleet muun muassa Pyssymiehenkadulla Kortemäessä, Kypärätiellä Kypärämäessä, Kukkumäessä Kilpisen koulun kanssa samassa rakennuksessa ja nykyisen paikan naapurissa silloisen Cygnaeuksen koulun kanssa samassa rakennuksessa. Nykyään se toimii Keskikatu 17:ssä samassa rakennuksessa Voionmaan lukion kanssa. Koulun rehtori on Teppo Lairio.


title: Haavikko (täsmennyssivu)

text: Haavikko voi viitata seuraaviin:


title: Koripallon miesten SM-sarjakausi 1940

text: Koripallon miesten SM-sarjakausi 1940 oli 2. kausi, jolloin pelattiin miesten koripallon Suomen mestaruudesta. Hallitsevana mestarin kauteen lähti Ylioppilaskoripalloilijat. Kauden päätteeksi Eiran Kisa-Veikot voitti historiansa ensimmäisen Suomen mestaruuden. Sarjan kaikki joukkueet olivat helsinkiläisiä.


title: Koripallon miesten SM-sarjakausi 1940

text:
"Lyhenteet: # = Sijoitus runkosarjassa, O = Pelatut ottelut, V = Voitot, H = Häviöt, P/O = Tehdyt pisteet ottelua kohti, P/O- = Päästetyt pisteet ottelua kohti, P = Pisteet"
Viralliseksi tulkitun sisähallimestaruuskilpailun lisäksi kesällä 1940 pelattiin ulkokenttämestaruudesta cup-kilpailuna. Loppuottelussa Eiran Kisa-Veikot voitti Kadettikoulun 14-13.


title: Rintakyliä ja larvamaita

text: Rintakyliä ja larvamaita on Samuli Paulaharjun vuonna 1943 julkaistu kirja. Kirjan alkuperäinen kustantaja oli Werner Söderström Osakeyhtiö ja teos painettiin Porvoossa. Vuoden 1943 jälkeen teoksesta on otettu painos vuosina 1961, 1975 ja 2001. Teos on Paulaharjun viimeinen.


title: Rintakyliä ja larvamaita

text: Teos käsittelee eteläpohjalaisen Kurikan vanhaa elämää. Paulaharju Jenny-vaimonsa kanssa kiersi kesien 1939–1942 aikana Kurikan ”rintakyliä ja larvamaita” keräten materiaalia teokseen. Paulaharjut haastattelivat matkojensa aikana yli sataa henkilöä. Suurimman osan teoksen aineistosta Paulaharju oli muistiinmerkinnyt 30 ja 40 vuotta aiemmin kotimaakuntaan tekemillään matkoilla. Teoksessa on mukana myös omaa muistitietoa ja kokemusta.


title: Rintakyliä ja larvamaita

text: Suomalaisen Kirjallisuuden Seura julkaisi teoksen vuonna 2008 äänikirjana, johon kuuluu 13 CD-levyä. Äänikirjassa teoksen lukee kurikkalainen filosofian tohtori Osmo Rinta-Tassi.


title: Anja Mittag

text: Anja Mittag (s. 16. toukokuuta 1985 Chemnitz) on saksalainen jalkapalloilija, pelipaikaltaan hyökkääjä. Hän on pelannut Saksan naisten maajoukkueessa huhtikuun 2018 loppuun mennessä 158 maaottelua, joissa hän on tehnyt 50 maalia.


title: Anja Mittag

text: Mittag esiintyi ensimmäisen kerran Saksan maajoukkueessa 18-vuotiaana maaliskuussa 2004. Hän on voittanut maailmanmestaruuden vuonna 2007 sekä Euroopan-mestaruuden vuosina 2005, 2009 ja 2013. Hän teki vuoden 2013 EM-kisojen loppuottelun ainoan maalin. Mittag saavutti olympiapronssia vuonna 2008. Vuoden 2015 MM-kisoissa hän teki viisi maalia. Vuonna 2004 hän oli voittamassa alle 19-vuotiaitten maailmanmestaruutta.


title: Anja Mittag

text: Seuratasolla Mittag on viimeksi edustanut ruotsalaista FC Rosengårdia (entinen Malmö FF), josta hän siirtyy kaudeksi 2015–2016 ranskalaiseen Paris Saint-Germainiin. Hän on pelannut Ruotsissa myös QBIK/Karlstadin joukkueessa. Kotimaansa 1. FFC Turbine Potsdamin joukkueessa hän on voittanut UEFA Cupin vuonna 2005.


title: Fatmire Alushi

text: Fatmire Bajramaj (s. 1. huhtikuuta 1988 Gjurakovc, Kosovo, Jugoslavia) on saksalainen jalkapalloilija, pelipaikaltaan keskikenttäpelaaja. Hän pelasi Saksan maajoukkueessa 79 maaottelua, joissa hän teki 18 maalia.


title: Fatmire Alushi

text: Bajramaj esiintyi ensimmäisen kerran Saksan maajoukkueessa 17-vuotiaana lokakuussa 2005. Hän on voittanut maailmanmestaruuden vuonna 2007 sekä Euroopan-mestaruuden vuosina 2009 ja 2013. EM-kisoissa 2009 hän teki kolme maalia ja oli joukkueensa toiseksi paras maalintekijä. Hän saavutti olympiapronssia vuonna 2008. Vuonna 2006 hän oli voittamassa alle 19-vuotiaiden Euroopan-mestaruutta.


title: Fatmire Alushi

text: Seuratasolla Bajramaj on edustanut FCR 2001 Duisburgia, jossa hän vuonna 2009 voitti UEFA Cupin ja Saksan cupin, vuosina 2009–2011 1. FFC Turbine Potsdamia, sitten 1. FFC Frankfurtia ja kaudella 2014–2015 ranskalaista Paris Saint-Germainia.


title: Aurinkovoide

text: Aurinkovoide on voide, emulsio, geeli tai voidemainen suihke, jota käytetään suojaamaan ihoa oleskeltaessa voimakkaassa auringonvalossa. Aurinkovoide joko absorboi itseensä tai heijastaa pois osan auringon ultraviolettisäteilystä ja vähentää siten ihoon kohdistuvaa säteilyn määrää ja estää niin sanotun auringonpolttaman syntymistä.


title: Aurinkovoide

text: Auringonpolttama on tavallisin auringon ultraviolettisäteilyn (UV) haittavaikutus. Sekä pitkäaaltoiset UVA-säteet että lyhytaaltoiset UVB-säteet ruskettavat ihoa, mutta vain lyhytaaltoiset säteet polttavat sitä. Aurinkovoiteet sisältävät yhtä tai useampaa UV-säteilyä suodattavaa tai heijastavaa ainetta. Aurinkovoiteet estävät yleensä tehokkaimmin polttavan UVB-säteilyn pääsyä iholle, mutta ne vähentävät myös UVA-säteilyn määrää. Voiteiden sisältämät suoja-aineet voidaan jakaa kolmeen päätyyppiin:Suojavoiteissa käytetään siis sekä kemiallisia suodattimia että nano- tai mikrokiteisiä sinkki- ja titaanioksideja. Kemikaalit suodattavat UVB-säteilyn lisäksi vaihtelevassa määrin UVA-säteilyä. Epäorgaanisiin hiukkasiin perustuvat voiteet suodattavat yhtä lailla kaikkia UV-säteitä. Aurinkovoide voi sisältää yhteensä toistakymmentä erilaista kemikaalia, jotka puolestaan saattavat aiheuttaa myös allergisia reaktioita. Nykyisin on saatavissa kuitenkin myös allergiatestattuja tuotteita. Aurinkovoiteissa sallituista kemikaaleista on säädetty EU-direktiivi.


title: Aurinkovoide

text: Terveydenhuollon organisaatiot suosittelevat aurinkovoiteiden käyttöä, koska voiteet ehkäisevät pahanlaatuisten ihokasvaimien, kuten okasolusyövän ja tyvisolusyövän syntymistä. Aurinkovoiteiden käytön hyödyt ovat kuitenkin osin kiistanalaisia. Koska voiteet mahdollistavat hyvin pitkäaikaisen auringossa oleskelun, niiden käyttö ei välttämättä vähennä riskiä sairastua melanoomaan. Voiteita käyttävät voivat siis huomaamattaan saada vähitellen liian paljon UVA-säteilyä. Lisäksi aurinkovoiteiden runsaan ja jatkuvan käytön aiheuttama UVB-säteilyn saannin voimakas väheneminen voi johtaa D-vitamiinin saannin vähenemiseen, sillä UVB-säteily muuttaa ihon 7-dehydrokolesterolia D-vitamiinin esiasteeksi.


title: Aurinkovoide

text: Auringon UV-säteily muodostuu suorasta ja epäsuorasta säteilystä. Auringon asennosta riippuen epäsuoraa UV-säteilyä voi olla lähes yhtä paljon kuin suoraa, ja epäsuora säteily vaikuttaa varjossakin. Aurinkovoide voi siis olla hyödyllinen myös varjossa oleskeltaessa.


title: Aurinkovoide

text: Aurinkovoiteen "suojakerroin" kertoo karkeasti, kuinka monta kertaa normaalia kauemmin auringossa voi voidetta käyttämällä oleskella saamatta auringonpolttamaa. Sopiva suojakerroin on Suomessa 20–25 mutta etelän aurinkolomakohteissa yli 30. Suomen Syöpäyhdistyksen ylilääkärin mukaan tuotteita, joiden suojakerroin jää alle 15:n, ei kannattaisi lainkaan käyttää. Eräät asiantuntijat suosittelevat päivittäiseen käyttöön kuitenkin vain suojakerrointa 15, sillä suurempaa kerrointa käytettäessä auringossa saatetaan oleskella liian kauan. Herkkäihoisille voidaan puolestaan suositella jopa suojakertoimeltaan 50–60 olevia voiteita.


title: Aurinkovoide

text: Suojakerroin ei kuitenkaan välttämättä kerro voiteen kyvystä suojata UVA-säteilyä vastaan. Kun voide suojaa tehokkaasti myös UVA-säteilyltä, pakkauksessa on tavallisesti merkintä "UVB+UVA-suoja". Väärin valittu valmiste voi antaa näennäisen suojan tunteen, vaikka iho samalla altistuisi haitallisen suurelle UVA-säteilyannokselle. Voidetta on myös levitettävä iholle riittävän runsaasti, sillä liian ohut annostus heikentää saavutettavaa suojakerrointa vastaavasti. Lupauksiin voiteen vedenkestävyydestä tulee suhtautua varauksella, sillä testeissä on havaittu, että vedenkestäväksi mainostetut voiteetkin saattavat liueta uidessa pois.


title: Faustina vanhempi

text: Annia Galeria Faustina, usein Faustina vanhempi (, noin 100 – lokakuu tai marraskuu 140 tai 141) oli roomalainen keisarinna ja Antoninus Piuksen vaimo. Hänen isänsä oli Marcus Annius Verus, joka omisti monta tiilitehdasta ja oli toiminut uransa aikana konsulina. Hän oli myös yksi Rooman vaikutusvaltaisimmista miehistä. Faustina äiti oli eräs Rupilia Faustina.


title: Faustina vanhempi

text: Ei tiedetä milloin Faustina meni Antoninuksen kanssa naimisiin mutta koska parilla oli tytär, joka avioitui ennen vuotta 134, on luultavaa että se tapahtui ennen vuotta 120. Liitto oli onnellinen ja Faustina sai Antoninuksen kanssa neljä lasta, joista kuitenkin vain tytär Faustina nuorempi ehti elää aikuiseksi asti. Heidän nimensä on kuitenkin tiedossa:Vuonna 138 Antoninus nousi Rooman keisariksi ja Rooman senaatti kunnioitti Faustinaa antamalla tälle arvonimen Augusta.


title: Faustina vanhempi

text: Faustina kuoli vuonna 140 tai 141 ja Antoninus suri häntä kovasti. Hän korotti Faustinan jumalattareksi ja rakennutti Forum Romanumille hänelle omistetun temppelin. Antoninus perusti myös hyväntekeväisyysohjelman Faustinan muistoksi. Siinä Italian maanviljelijöille myönnettiin lainoja ja niiden koroista saadut rahat käytettiin orpotyttöjen auttamiseksi. Kolikoissa näitä tyttöjä kutsuttiin nimellä "puellae Faustinianae" ().


title: Faustina vanhempi

text: Sagalassoksesta, Turkista löydettiin vuonna 2008 suuri naisen marmoripatsas, jonka epäillään esittävän Faustinaa.


title: Forest Lawn Memorial Park

text: Forest Lawn Memorial Park on hautausmaa, jonne on haudattu enimmäkseen kuuluisia ihmisiä. Hautausmaa sijaitsee Hollywoodin lähellä Hollywood Hillsissä.


title: Alho

text: Alho voi tarkoittaa seuraavia:


Vapaaehtoinen liike ihmiskunnan lopettamiseksi (; VHEMT) on kansainvälinen liike. Se kannattaa ihmisten pidättäytymistä lisääntymisestä tapana vähentää populaatiota. Liike opettaa, että nykyihmisen vapaaehtoisella poistumisella muun muassa vältettäisiin kasvi- ja eläinlajien sukupuuttoja sekä turhaa inhimillistä kärsimystä.


title: Vapaaehtoinen liike ihmiskunnan lopettamiseksi

text: Tämän filosofian tai maailmankatsomuksen nimesi 1990-luvulla VHEMT:iksi liikkeen tunnettu puolestapuhuja, yhdysvaltalainen Les U. Knight. Liike ei pidä itseään organisaationa, vaan laajana yksilöiden joukkona.


title: 20 ITK 40 VKT

text: 20 ItK 40 VKT eli ”20 mm kaksoisilmatorjuntakanuuna vuodelta 1940 valmistaja VKT” oli suomalainen jatkosodan aikainen Aimo Lahden suunnittelema kevyt ilmatorjuntatykki lempinimeltään "Vekotin". Ase oli ainoana kaksiputkisena 20 mm ilmatorjuntatykkinä tehokkain Suomen armeijan toisessa maailmansodassa käyttämä 20 mm ilmatorjunta-ase. Tykkejä valmistettiin 174 ja ne olivat koulutuskäytössä aina 1970-luvulle asti ja varauskalustona vuoteen 1988.


title: 20 ITK 40 VKT

text: 20 Itk 40 VKT on Aimo Lahden suunnittelema kaksoisilmatorjuntatykki. Tykin aseet perustuvat Lahden L-39 panssarintorjuntakivääriin mutta sarjatuliaseeksi muutettuna sekä lisäksi kahva- ja peräosat ja putkien suojukset on poistettu. Tykin prototyyppi ilmatorjuntatykki L-39 valmistui juuri ennen talvisotaa, mutta Lahti teki malliin vielä joitakin parannuksia jolloin sarjatuotantomallin nimikkeeksi tuli L-40. Ilmavoimien Esikunta tilasi 50 kappaleen sarjan Valtion Kivääritehtaalta (VKT) tammikuussa 1940 ja teki 120 tykin lisätilauksen kesäkuussa 1941. Tuotanto kuitenkin viivästyi ja ensimmäiset aseet valmistuivat vasta vuonna 1943. Aseita valmistui 155 vuonna 1943 ja 19 vuonna 1944. Tykit jaettiin joukoille pieninä erinä heti valmistumisen jälkeen.


title: 20 ITK 40 VKT

text: L-39 panssarintorjuntakivääriin verrattuna tykin aseiden rakenne on tehty varta vasten sarjatulta ajatellen, joten samanlaisia rakenneongelmia kuin L-39/44 ilmatorjuntakiväärillä ei ole. Aseen tulinopeus on säädettävissä, suurin 2×700 laukausta minuutissa, tyypillisemmin käytetty 2×360 laukausta minuutissa. Ammukset ladataan aseeseen 20 laukauksen lippaissa joilla on painoa tyhjänä 5,6 kg ja täytenä 11–12 kg ammustyypistä riippuen. 20 ItK 40 VKT käyttää samaa 20×138 Solothurn-patruunaa kuin L-39 panssarintorjuntakivääri ja muut kenttäarmeijan 20 mm ilmatorjuntatykit 20 ItK 38 BSW ja 20 ItK 35 Breda. Tykin tähtäin oli Osmo Niskasen suunnittelema ja Strömbergin valmistama. Tähtäin ei ollut täysin tyydyttävä, ja sen käyttö oli monimutkaisempaa kuin saksalaisen 20 ItK 38 BSW:n. Tykin jalusta oli myös ongelmallinen, sillä se oli varsin heikkotekoinen ja tarjosi vain 20 cm:n maavaran. Niinpä hinausnopeus oli vain 30–40 km/h ja tykin maastokelpoisuus jätti toivomisen varaa. Aseen varusteisiin kuuluivat mm. varalippaat kuljetuslaatikkoineen, it-tähtäimen kuljetuslaatikko, peite ja varustelaatikko.


title: 20 ITK 40 VKT

text: 20 ItK 40 VKT oli käytössä jatkosodan ja Lapin sodan kevyissä ilmatorjuntapattereissa muiden 20 mm tykkien tapaan, ja se oli sodan lopussa yleisin rintamajoukkojen käytössä ollut 20 mm ilmatorjuntatykki (20 mm Madsen-tykkejä oli enemmän, mutta ne olivat pääasiassa laivaston ja rannikkotykistön käytössä tai kotirintamalla). Tykit selvisivät sodasta vähäisin tappioin. Sodan jälkeen 20 ItK 40 VKT arvioitiin kaksiputkisena ainoaksi kelvolliseksi 20 mm ilmatorjuntatykiksi, mutta uuden tähtäimen suunnittelua suositeltiin. Tämä toteutuikin 1955 kun uusi heilurirengastähtäin m/55 tuli käyttöön. Sama tähtäin otettiin myöhemmin käyttöön myös 20 ItK 38 BSW:ssä. Tykkejä käytettiin harjoituskalustona aina 1970-luvulle saakka ja varauskalustona aina vuoteen 1988.


title: Hohtokaija

text: Hohtokaija ("Prosopeia tabuensis") on polynesialainen kaijalaji.


title: Hohtokaija

text: Linnun pituus on noin 45 cm ja paino noin 280 grammaa. Sen höyhenpuku on hyvin värikäs: pää on punainen, naamasta mustahko, niskassa on sininen laikku, selkä, pyrstö ja siivet ovat vihreät, käsisulkien reunat ovat siniset ja vatsapuoli kastanjanruskea. Nokka on mustahko, koivet tummanharmaat ja iiris keltainen. Sukupuolet ovat samanvärisiä. Nuori lintu on kuten aikuinen, iiris on kuitenkin ruskea ja nokka vaaleampi.


title: Hohtokaija

text: Hohtokaijat elävät Polynesiassa Vanuatussa ja Fidžillä sekä sen lähisaarilla. Niiden elinympäristön ala on 20 000–50 000 neliökilometriä ja populaation koko on noin 20 000 yksilöä. Lajista tunnetaan kaksi alalajia, "tabuensis" ja "taviunensis".


title: Hohtokaija

text: Laji on paikoin yleinen sademetsissä, mangrovemetsiköissä ja puutarhoissa.


title: Hohtokaija

text: Hohtokaija pesä on puunkolossa. Naaras munii kaksi tai kolme munaa, joita se hautoo noin 24 päivää. Poikaset ovat lentokykyisiä seitsemän viikon ikäisinä.


title: Hohtokaija

text: Lajin ruokavalio koostuu hedelmistä, kuten mangosta, guavasta, banaanista ja "Asimina"-puun hedelmistä, sekä hyönteistoukista ja viljasta, etenkin maissista.


title: Taattistenjärvi

text: Taattistenjärvi on Naantalissa, entisen Merimaskun kunnan alueella, Otavan saarella sijaitseva 54 hehtaarin kokoinen matala humusjärvi, jonka suurin syvyys on 6,2 metriä. Järvi on kärsinyt runsaista ravinnepitoisuuksista ja happikadoista. Taattistenjärvi on myös Naantalin 29 järvestä suurin pinta-alaltaan.


title: Taattistenjärvi

text: Hevosenkengän muotoinen 54 hehtaarin Taattistenjärvi sijaitsee Naantalissa, Merimaskun pohjoisosissa. Seututie 189 kulkee aivan järven länsirannan tuntumassa ja järven pohjois- sekä koillispuolella on asuntoalue. Järven rantoja reunustavat rehevä kasvillisuus, pellot, metsä ja kallio. Järvestä laskee pieni oja lähellä sijaitsevaan merenrantaan. Järvessä on kaksi pientä saarta, Taattistensaari ja Kuusniemenluoto.


title: Taattistenjärvi

text: Taatistenjärven suojeluyhdystys r.y. on tehnyt järveen petokalaistutuksia vuodesta 1990 lähtien.Syksyllä 2009 järveen istutettiin yli 400 jokirapua. Aikaisemmin järvessä on ollut runsas rapukanta, mutta vuonna 2009 tehdyssä koeravustuksessa niitä saatiin vain muutama.


title: Taattistenjärvi

text: 1960-luvulla järvessä oli jatkuvasti happikatoa ja korkeat ravinnepitoisuudet. Vuonna 1969 otetuissa näytteissä järven fosforipitoisuus oli 5,5 metrin syvyydellä 250 μg/l ja typpipitoisuus 2 200 μg/l. Hapen kyllästysaste oli 10–20 prosenttia matalampi syvänteissä ympäri vuoden.


title: Taattistenjärvi

text: Vuonna 1972 järvestä aloitettiin poistamaan alusvettä. Sitä pumpattiin 25 litraa sekunnissa ensimmäisenä kesänä kolmen kuukauden ajan, ja kevättalvella ja syyskesällä kuukauden ajan. Järven tila kuitenkin heikkeni tultaessa vuoteen 1976, vaikka pumppauksen avulla järvestä kyettiin poistamaan fosforia 50 kiloa aaria kohti enemmän. Järven sisäinen kuormitus oli jo päässyt siihen pisteeseen että se ylläpiti rehevöitymiskehitystä.


title: Taattistenjärvi

text: Järvelle levitettiin alumiinisulfaattia vuonna 1990. Vuosien 1990–2005 aikana järveä ilmastettiin, mutta se lopetettiin rahoituksen loputtua.


title: Taattistenjärvi

text: Järven kunnostusta varten on perustettu Taatistenjärven suojeluyhdystys r.y.


title: Taattistenjärvi

text: Paikalla on tehty useita selvityksiä, muun muassa eläinplanktonlajistoselvitys vuonna 1985.


title: Gary Cahill

text: Gary James Cahill (s. 19. joulukuuta 1985 Sheffield, Englanti) on englantilainen jalkapalloilija, pelipaikaltaan puolustaja. Hän edustaa Englannin Valioliigassa pelaavaa Chelseaa. Hän on aiemmin urallaan edustanut myös Valioliigassa pelaavaa Aston Villaa, josta hän on ollut lainassa englantilaisissa Burnleyn ja Sheffield Unitedin joukkueissa. Ennen Chelsea-siirtoa hän edusti valioliigaseura Bolton Wanderersia.


title: Gary Cahill

text: Cahill on vuodesta 2010 alkaen pelannut Englannin maajoukkueessa 61 ottelua ja tehnyt niissä viisi maalia.


title: Gary Cahill

text: Chelsea FC:


Teenage Mutant Ninja Turtles: Arcade Attack on vuoden 2009 marraskuussa julkaistu videopeli Nintendo DS:lle, jonka kehittäjänä toimi Ubisoft. Turtlesit käyvät taistoon Silppuria vastaan, joka yrittää vallata New Yorkin itselleen. Turtlesit käyvät läpi tappeluita eri New Yorkin katujengejä ja rikollisia vastaan päästäkseen Silppurin jäljille tavallisten katujen läpi aina avaruuteen asti.


title: Teenage Mutant Ninja Turtles: Arcade Attack

text: Pelissä pelaaja valitsee haluamansa Turtlesin ja yhden jäljellä olevista sankareista. Tietokone hallitsee pelaajan valitsemaan apulaista, jonka kanssa kahdestaan he yrittävät selvitä kentistä läpi. Jokaisella hahmolla on omat vahvuudet ja heikkoudet, sekä erikoisliikkeet. Hahmot voivat myös yhdistää voimansa erikoisliikkeeksi pelin aikana.


text: Pelin tarinamoodin lisäksi mukana on useita Battle moodeja. Explore Story Modessa pelaajan täytyy hallita eri hyökkäysliikkeet saadakseen bonuskolikoita, joiden avulla voi avata lukittuja moodeja. Pomo moodissa voi taistella uudelleen kaikkia pelin pomovastuksia vastaan tai tapella selviytymis moodissa rajatonta määrää jalkaninjoja vastaan. Stage moodissa puolestaan taistellaan kelloa vastaan, pelaajan yrittäessä päästä eri tasoista läpi tietyn ajan puitteissa.


title: Sulvan vaakuna

text: Sulvan vaakuna oli Sulvan kunnan tunnus 1968–1972, ja se oli saanut aiheensa alueelle tyypillisistä tuulimyllyistä. Samalla aihe viittasi myös alueelle tärkeään maatalouteen.


title: Sulvan vaakuna

text: Vaakunan selitys on ”punaisessa kentässä kultaiset tuulimyllyn siivet”. Vaakunan on suunnitellut Gustaf von Numers, ja se vahvistettiin käyttöön 15. marraskuuta 1968. Vaakuna jäi epäviralliseksi kotiseutuvaakunaksi 1973 Sulvan liityttyä Mustasaareen yhdessä Koivulahden, Björköbyn ja Raippaluodon kanssa (Sundomin alue sen sijaan liitettiin Vaasaan).


title: Volvo Open 70

text: Volvo Open 70 eli VO70 tai VOR 70 on Volvo Ocean Race -maailmanympäripurjehduskilpailua varten kehitetty yksirunkoinen ja yksimastoinen purjeveneluokka, jolla kilpailtiin vuosina 2005−2012. Luokan edeltäjiä ovat olleet VO60 ja W60 ja seuraaja 2014−15 kilpailuun kehitetty yksityyppivene VO65.Veneissä saa olla 2 peräsintä ja 2 nostokoliä yhden varsinaisen lisäksi. Viimeksi mainitun kulman sallitaan olla säädettävissä aina 40 asteeseen asti pystysuoraan nähden. Kaksi pienehköä dieselmoottoria ovat hätätapauksia ja sähkön tuottoa varten.


title: Volvo Open 70

text: Vuosina 2005-2008 VO70 -veneet paransivat useasti yksirunkoisten veneiden 24 tunnin matkaennätystä. 2008-2009 WOR:n ensimmäisellä etapilla Juan Kouyoumdjianin suunnittelema ja Torben Graelin kipparoima "Ericsson 4" purjehti noin 15 m/s tuulessa 596,6 meripeninkulmaa keskivauhdin ollessa 24,85 solmua (46 km/h).


title: Douaumont

text: Douaumont on kunta Meusen departementissa Lorrainein hallintoalueella Ranskassa. Kunta kuuluu Verdunin arrondissementtiin ja Charny-sur-Meusen kantoniin. Kunnassa oli vuoden 2006 väestönlaskennassa seitsemän asukasta, joista naisia oli 42,9 prosenttia ja miehiä 57,1 prosenttia. Douaumontin pinta-ala on 6,14 neliökilometriä.


title: Douaumont

text: Kunnasta on matkaa Fleury-devant-Douaumontiin 2,5 kilometriä, Vaux-devant-Damloupiin 3,2 km, Louvemont-Côte-du-Poivreen 3,2 km, Bezonvauxiin 3,2 km, Bras-sur-Meuseen 4,2 km, Ornesiin 4,7 km ja Beaumont-en-Verdunoisiin 4,8 km. Ranskan pääkaupunkiin Pariisiin on matkaa 229 kilometriä.


title: Douaumont

text: Kunta tuhoutui 21. helmikuuta–19. joulukuuta 1916 käydyssä ensimmäiseen maailmansotaan kuuluvassa Verdunin taistelussa. Samassa taistelussa tuhoutuivat myös läheiset Beaumont-en-Verdunoisin, Bezonvaux'n, Cumières-le-Mort-Hommen, Fleury-devant-Douaumontin, Haumont-près-Samogneuxin, Louvemont-Côte-du-Poivren, Ornesin ja Vaux-devant-Damloupin kunnat, joista ainoastaan kaksi jälkimmäisinä mainittua ovat nykyisin asutettuja.


title: Douaumont

text: Douaumontin väkiluvun kehitys vuodesta 1884 vuoteen 1914 sekä vuodesta 1962 vuoteen 2006:


title: Vetokoukku

text: Vetokoukku tai vetolaite tai peräkoukku on ajoneuvon ja perävaunun tai toisen vedettävän ajoneuvon välinen mekaaninen kytkinlaite, joka on kiinnitetty vetävän ajoneuvon runkoon, korin kantavaan osaan tai alustaan, vedettävän perävaunun tai ajoneuvon siihen kiinnittämiseksi. Vetolaitteeseen kuuluvat myös osat, joilla varsinainen kytkinlaite kiinnitetään tai sitä säädetään.


title: Vetokoukku

text: Vetolaitteeseen kuuluvat koukun runko, joka kiinnitetään ajoneuvon runkoon, sekä varsinainen koukku eli vetokuula. Koukku voi olla irrotettava, kääntyvä tai kiinteästi asennettu. Vetolaitteessa on tavallisesti lisäksi perävaunun valoille johtosarja ja pistorasia kiinnittimineen ja mahdollisine pistokesovittimineen. Vetokuula suojataan usein muovisuojuksella, joskus tennispallollakin. Henkilöauton vetokoukun kuulaan voidaan kiinnittää myös esimerkiksi polkupyörän kuljetusteline.


title: Vetokoukku

text: Perävaunun vetoon tarkoitettu vetolaite asennetaan auton runkoon tai rungossa oleviin rakenteisiin tai laitteisiin auton pituusakselille. Tietyntyyppisen keskiakseliperävaunun vetokoukun saa kiinnittää myös auton koriin, valmistajan määrittelemiin kiinnityspisteisiin.


title: Vetokoukku

text: Euroopan Unionissa perävaunun vetolaitetta ja sen kiinnittämistä säätelevät direktiivi 94/20/EY sekä E-säännöt numero 55 ja numero 102. Direktiivillä varmistetaan moottoriajoneuvojen ja erityyppisten perävaunujen yhteen kytkemisen sopivuus ja turvallisuus, mukaan lukien vetolaitteen kytkentä ja irrotus.


title: Vetokoukku

text: Vetokoukun käyttöä erilaisissa ajoneuvoissa säädellään lisäksi ajoneuvo- ja maakohtaisilla määräyksillä.


title: SS Lontoo

text: SS Lontoo () on Len Deightonin rikosromaani vuodelta 1978. Kertomus sijoittuu vaihtoehtoiseen historiaan, jossa natsi-Saksa on ollut voittoisa toisessa maailmansodassa ja miehittää Britanniaa.


title: SS Lontoo

text: Romaanin päähenkilö on Scotland Yardin poliisitarkastaja Douglas Archer, joka tekee rikoksia selvittäessään yhteistyötä natsien miehityshallinnon kanssa. Archerin asema ei ole ongelmaton: hän joutuu tasapainoilemaan vastarintaliikettä tukevien kollegoidensa ja esimiehekseen lähetetyn SD:n asiamiehen, Standartenführer Oskar Huthin pyrkimysten välillä. Tusinamurhaa tutkiessaan Archer sekaantuu mukaan Schutzstaffelin ja Wehrmachtin väliseen valtakamppailuun. Molemmat järjestöt tavoittelevat ydinaseen valmistusohjeita.


title: SS Lontoo

text: Kuningas Yrjö VI on saksalaisten vankina Lontoon Towerissa, ja vastarintaliikkeen tavoitteena on ensin vapauttaa ja sitten salakuljettaa hänet Yhdysvaltoihin johtamaan pakolaishallitusta. Romaanin mukaan "vapaan Englannin" johtajaksi on julistautunut Halifaxissa, Nova Scotiassa kontra-amiraali Connolly, jonka asema on kuitenkin horjuva ja kiusallinen briteille. Saksalaiset käyvät Yhdysvalloissa oikeutta hänen oikeudestaan edustaa maataan.


title: SS Lontoo

text: Vastarintaliike onnistuukin tavoitteessaan romaanin loppupuolella, mutta valitettavasti vankeus on vahingoittanut kuninkaan mielenterveyttä niin peruuttamattomasti, ettei tämä kykene juurikaan puhumaan. Kuningas kuolee tarinan loppuhetkinä saksalaisten väijytyksessä Bringle Sandsin seudulla pyrkiessään amerikkalaisten lähettämään maihinnousualukseen. Maihinnousujoukot ovat tulleet hyökkäämään rannikon ydinaselaboratorioon ja viemään tutkimustulokset.


title: Chevrolet Volt

text: Chevrolet Volt on amerikkalaisen General Motorsin suunnittelema hybridiauto. Ensimmäiset autot tulivat markkinoille Yhdysvalloissa joulukuussa 2010. Auto käyttää litiumioniakkuja, 111 kW (149 hv) sähkömoottoria ja 1.4 litran 4-sylinteristä moottoria generaattorina. Huippunopeus on noin 160 km tunnissa.


title: Vaux-devant-Damloup

text: Vaux-devant-Damloup on kunta Meusen departementissa Lorrainen hallintoalueella Ranskassa. Kunta kuuluu Verdunin arrondissementtiin ja Charny-sur-Meusen kantoniin. Kunnassa oli vuoden 2006 väestönlaskennassa 68 asukasta, joista naisia oli 47,8 prosenttia ja miehiä 52,2 prosenttia. Vaux-devant-Damloupin pinta-ala on 6,56 neliökilometriä.


title: Vaux-devant-Damloup

text: Kunnasta on matkaa Damloupiin 1,8 kilometriä, Dieppe-sous-Douaumontiin 3 km, Bezonvauxiin 3 km, Douaumontiin 3,2 km, Fleury-devant-Douaumontiin 3,7 km, Eixiin 4 km ja Ornesiin 4,7 km. Ranskan pääkaupunkiin Pariisiin on matkaa 232 kilometriä.


title: Vaux-devant-Damloup

text: Kunta tuhoutui 21. helmikuuta–19. joulukuuta 1916 käydyssä ensimmäiseen maailmansotaan kuuluvassa Verdunin taistelussa. Samassa taistelussa tuhoutuivat myös läheiset Beaumont-en-Verdunoisin, Bezonvaux'n, Cumières-le-Mort-Hommen, Fleury-devant-Douaumontin, Haumont-près-Samogneuxin, Louvemont-Côte-du-Poivren, Ornesin ja Douaumontin kunnat, joista ainoastaan kaksi jälkimmäisinä mainittua ovat nykyisin asutettuja.


title: Vaux-devant-Damloup

text: Vaux-devant-Damloupin väkiluvun kehitys vuodesta 1803 vuoteen 1913 sekä vuodesta 1962 vuoteen 2006:


title: Reformoitu egypti

text: Reformoitu egypti (tai uudistettu egypti, engl. "Reformed Egyptian") on myöhempien aikojen pyhien liikkeen perustajan Joseph Smithin mukaan se kieli, jolla Mormonin kirja on alun alkaen kirjoitettu. Smith kertoi löytäneensä hänelle ilmestyneen enkeli Moronin neuvojen avulla kotinsa läheisyydessä sijainneelta Kumoran kukkulalta kultaisia levyjä, joihin oli kirjoitettu salaperäistä kieltä Smithille tuntemattomin aakkosin. Kultalevyjen mukana oli kuitenkin apuneuvo, uurim ja tummim, joiden avulla kirjoitusmerkit muuttuivat englanniksi ja Smith saattoi lukea ne.


title: Reformoitu egypti

text: Mormonin kirjan (Mormoni 9:32) mukaan kultalevyt on kirjoitettu kirjoitusmerkeillä, joita kutsutaan "uudistetuiksi egyptiläisiksi", koska "me olemme saaneet ne perintönä ja ne ovat meillä muuttuneet". Kirjan mukaan näin on syntynyt kieli, jota yksikään muu kansa ei voi ymmärtää (Mormoni 9:34), minkä johdosta Jumala on valmistanut keinot sen kääntämiseksi. Mormoni 9:33 selittää vielä, että muistiinpanot olisi kirjoitettu hepreaksi, mikäli levyt olisivat olleet suurempia, ja lisää vielä, että "myös heprea on meillä muuttunut".


title: Reformoitu egypti

text: Nämä jakeet ovat Mormonin kirjan ainoa viittaus kieleen, jolla kirja on kirjoitettu. Vaikka viittaus olisi mahdollista tulkita myös siten, että kirja on vain kirjoitettu käyttäen "uudistettuja egyptiläisiä kirjainmerkkejä" (siis eräänlaisia modernisoituja hieroglyfejä), on lause yleensä tulkittu viittaukseksi levyjen kieleen eikä vain kirjainmerkkeihin. Tämän mukaan levyt olisi siis kirjoitettu egyptin kielellä.


title: Reformoitu egypti

text: On olemassa vain yksi kirjallinen lähde, jossa annetaan esimerkki "reformoidusta egyptistä". Kyseessä on nk. "Caractors-dokumentti", joka on saanut nimensä kirjainmerkkien ylle kirjoitetusta sanasta "Caractors". Kyseessä on kirjoitusvirhe, otsikkona tulisi olla "Characters" eli "Kirjainmerkit". Joseph Smith kirjoitti Caractors-dokumentin vuonna 1828 Martin Harrisille, joka kirjoitti Mormonin kirjan käsikirjoitusta Smithin sanelun mukaan ja josta myöhemmin tuli yksi Mormonin kirjan "kolmesta todistajasta". Smith sanoi kopioineensa dokumenttiin kirjainmerkkejä, joita oli kaiverrettu hänen löytämiinsä kultalevyihin; itse levyjä hänellä ei kertomansa mukaan ollut lupa näyttää.


title: Reformoitu egypti

text: Martin Harris kertoo näyttäneensä Caractors-dokumenttia kolmelle egyptin kielen tutkijalle, joista tunnetuin oli Columbian yliopiston klassisten kielten professori Charles Anthon. Anthonin ja Harrisin kertomukset tapaamisesta eroavat sangen suuresti toisistaan. Anthonin mukaan hän tunnisti dokumentin ja siinä kuvatut kirjaimerkit oikopäätä pilaksi tai väärennökseksi. Kuultuaan kertomuksen kultalevyjen löytämisestä hän sanoo varoittaneensa Harrisia huijauksesta ja kehottaneensa tätä sijoittamaan rahansa johonkin muuhun kuin Smithin Mormonin kirjaan. Lisäksi hän kertoo vakuuttaneensa Harrisille, että dokumentin merkit olivat kaikkea muuta kuin egyptiläisiä.


title: Reformoitu egypti

text: Harrisin kertoman mukaan Anthon taas tunnisti kirjainmerkit egyptiläisiksi, kaldealaisiksi, assyrialaisiksi ja arabialaisiksi; lisäksi hän vakuutti, että Smithin merkeistä laatima käännös oli tarkka, tarkempi kuin yksikään hänen näkemänsä käännös egyptistä. Harrisin kertoman mukaan Anthon antoi asiasta kirjallisen todistuksen, jonka hän kuitenkin repi kuultuaan kertomuksen enkeli Moronista ja kultalevyistä.


title: Reformoitu egypti

text:
Harrisin ja Anthonin tapaamisen yksityiskohtia on mahdotonta selvittää. Hämmentävää Harrisin kertomuksessa on ainakin se, miten Anthon olisi pystynyt lausumaan ylipäänsä mitään Smithin käännöksen oikeellisuudesta. Jean-François Champollion oli tosin pystynyt tulkitsemaan Rosettan kiven hieroglyfejä vuonna 1822, siis vain kuusi vuotta aikaisemmin, mutta yleisesti hieroglyfejä ei vielä tuolloin pystytty tulkitsemaan. Mormonismin kannattajat tosin viittaavat siihen, että Harris jatkoi Smithin taloudellista tukemista myös Anthonin tapaamisen jälkeen. Heidän mukaansa professori Anthon siis näytti hälventäneen Harrisin epäilyt kultalevyjen ja käännöksen aitoudesta.
Nykyajan egyptologian tutkijat katsovat, ettei Smithin kuvaamaa "reformoitua egyptiä" ole ollut olemassa. Heidän mukaansa Caractors-dokumentin kirjainmerkit eivät ole aitoja muinaisia kirjainmerkkejä, vaan joko merkityksettömiä kuvioita tai tyyliteltyjä numeroita ja latinalaisia kirjaimia. Sitä vastoin mormonitutkijat uskovat löytäneensä yhtymäkohtia hieroglyfien ja Caractors-dokumentin merkkien välillä.


title: Morbackan hiljaisuuden yhteisö

text: Morbackan hiljaisuuden yhteisö oli vuosina 1984–2009 Kaarinassa Kuusistonsalmen rannassa toiminut kristillinen asuinyhteisö. Ennen Morbackaa yhteisö toimi Halikon Omenapuukylässä. Yhteisöä ylläpiti Sinapinsiemen ry. Yhteisössä pidettiin parin kolmen viikon välein hiljaisuuden retriittejä sekä muuta Taizé-henkistä toimintaa. Anna-Maija Raittila asui puolisoineen yhteisössä. Yhteisössä pappina esiintynyt Kalervo Peltonen paljastui vuonna 2005 valepapiksi.


title: Hallu

text:
Hallu on kylä Kalannissa Uudessakaupungissa, Varsinais-Suomessa. Hallussa on suljettu kyläkoulu, jonka omistaa nykyään kyläyhdistys, suljettu kyläkauppa ja kuuluisa "torimäki". Hallun naapurikyliä ovat Kallela ja Varhela. Hallun halki virtaa Sirppujoki, joka saa alkunsa Laitilasta ja laskee mereen Uudessakaupungissa.
Hallussa toimii myös kyläyhdistys, johon kuuluu myös Kallela sekä Varhela.


title: Leménil-Mitry

text: Leménil-Mitry on kunta Meurthe-et-Mosellen departementissa Lorrainen hallintoalueella Ranskassa. Kunta kuuluu Nancyn arrondissementtiin ja Harouén kantoniin. Kunnassa oli vuoden 2007 väestönlaskennassa kolme asukasta ja väestötiheys oli 0,8 as./km². Leménil-Mitryn pinta-ala on 3,43 neliökilometriä.


title: Leménil-Mitry

text: Kunnasta on matkaa Lebeuvilleen 2,1 kilometriä, Laneuveville-devant-Bayoniin 2,3 km, Mangonvilleen 2,4 km, Bainville-aux-Miroirsiin 2,4 km, Crantenoyiin 2,5 km, Roville-devant-Bayoniin 3,2 km ja Vaudevilleen 3,9 km. Ranskan pääkaupunkiin Pariisiin on matkaa 291 kilometriä.


title: Leménil-Mitry

text: Leménil-Mitryn väkiluvun kehitys vuodesta 1968 vuoteen 2007:


title: Jaakobin tikapuut

text: Jaakobin tikapuut () on Arnold Schönbergin säveltämä oratorio. Siitä piti tulla yksi Schönbergin pääteoksista, mutta lukuisista yrityksistä huolimatta se jäi torsoksi. Oratorion toimitti esityskuntoon ja täydensi Schönbergin oppilas Winfried Zillig. Libreton Schönberg kirjoitti itse.


title: Ohjelmiston laatu

text: Ohjelmiston laatu (vrt. laatu) mittaa ohjelmistotuotannossa sitä, kuinka hyvin tietokoneohjelma tai ohjelmisto on suunniteltu ("suunnittelun laatu"), ja kuinka hyvin toteutettu ohjelmisto noudattaa suunnitelmaa ("suunnitelmanmukaisuus"). Siinä missä "suunnitelmanmukaisuus" keskittyy toteutukseen – siis vastaako ohjelmisto suunnitelmaa – "suunnittelun laatu" mittaa, kuinka kelvollisia suunnitelma ja määrittelydokumentin vaatimukset ovat onnistuneen ohjelmistotuotteen laatimiseen.


title: Ohjelmiston laatu

text: Ohjelmiston laatu voi viitata joissakin asiayhteyksissä myös "loppukäyttäjien subjektiiviseen kokemukseen ohjelmiston laadusta". Ohjelmistojen loppukäyttäjillä voidaan tarkoittaa yksittäistä ohjelman käyttäjää tai käyttäjäryhmää, jolla on välitön yhteys ohjelmiston tarjoaman käyttöliittymän kautta itse ohjelmistoon. Ohjelmistojen loppukäyttäjällä voidaan tarkoittaa myös institutionaalista loppukäyttäjää, jolloin loppukäyttäjän rooli on yhteisöllinen, kuten esimerkiksi ohjelmiston tilaajaorganisaatio. Ohjelmistoihin liittyvät laatukokemukset voivat vaihdella suuresti riippuen loppukäyttäjän asemasta ja koetut laatuhavainnot voivat poiketa paljon riippuen siitä, käsitelläänkö laatukäsitettä institutionaalisesti tai yksilön näkökulmasta.


title: Ohjelmiston laatu

text: Yksilötasolla ohjelmistojen laatukäsite syntyy ohjelmistoon ja sen tuottamiin suoritteisiin tai ohjelmistoon liittyvän palvelutuotannon kautta, jolloin ohjelmistoon välittömässä yhteydessä oleva loppukäyttäjä voi tehdä tarkasteluita ohjelmistoon liittyvien ympäristömuuttujien avulla. Yksilötason loppukäyttäjien laatukäsitteet liittyvät hyvin pitkälle ohjelmiston tuottamiin operatiivisiin suoritteisiin. Institutionaalisella tasolla ohjelmistojen laatukäsite vastaa suurempaa kokonaisuutta, johon liittyvät usein institutionaalisella tasolla ohjelmistoihin sekä niiden taustatekijöihin liittyvät strategiset ja taktiset kysymykset. Näiden laatukäsitteiden tulkitseminen on usein huomattavasti vaikeampaa, koska niihin liittyvää havainnointia ja laatuarviointia ei voida suorittaa välittömien havaintojen perusteella. Strategisella tasolla ohjelmistojen laatukäsite voi liittyä asiakasorganisaation strategian asettamiin tavoitteisiin tai vaatimuksiin, mutta taktisella tasolla ohjelmistojen laatua voidaan arvioida keinona, millaisen keinon tai ratkaisun ohjelmisto pystyy tuottamaan ja millaisia vaatimuksia se asettaa organisaation strategisen tason toteuttamiseksi ja miten ohjelmisto sopii asiakasorganisaation operatiiviseen toimintaan ja vaatimuksiin.


title: Ohjelmiston laatu

text: Eräs perinteinen laatumääritelmä niin ohjelmistotuotannossa kuin muussakin teollisuudessa on Philip B. Crosbyn esittämä kuvaus "laatu tarkoittaa yhteensopivuutta vaatimusten kanssa". Toinen yleinen lähtökohta laatuajattelulle on Joseph Juranin määritelmä, jossa laatu kuvataan "sopivuudeksi käyttötarkoitukseensa".Tietokone ei tunne käsitettä "hyvinkirjoitettu koodi", mutta ihmisnäkökulmasta katsottuna lähdekoodi voidaan kirjoittaa tavalla, joka helpottaa koodin ymmärrettävyyttä. Ohjelmointia varten on olemassa lukuisia tyylioppaita: tyypillisesti jokaiselle ohjelmointikielelle on omansa, mutta tyylikäytännöt voivat vaihdella myös ohjelmistoprojektien välillä. Tyylioppaissa painotetaan usein koodin luettavuutta, joten ohjeiden noudattamisella on vaikutuksensa koodin ylläpidettävyyteen ja uudelleenkäytettävyyteen.


title: Ohjelmiston laatu

text: Lähdekoodin laatuun on mahdollista vaikuttaa myös käyttämällä valmiita komponentteja, jotka ovat jo aiemmin käyneet läpi laadun parantamiseen tarkoitetut toimenpiteet. Ohjelmistokehysten avulla koodin uudelleenkäyttö toteutuu helposti. Kehysten käyttö parantaa mm. Changin mukaan myös järjestelmäarkkitehtuurin laatua.


title: Ohjelmiston laatu

text: Koodin laatuun vaikuttavat:


title: Ohjelmiston laatu

text: Tapoja lähdekoodin laadun parantamiseen:


title: Ohjelmiston laatu

text: Ohjelmiston luotettavuus on tärkeä tekijä, joka tarkoittaa "todennäköisyyttä ohjelmiston virheettömään toimintaan määrätyssä ympäristössä tiettynä aikana".


title: Ohjelmiston laatu

text: Ohjelmiston luotettavuuden tunnistettavia piirteitä ovat objektiivisuus, mitattavuus ja estimoitavuus – sen sijaan ohjelmiston laatu on monilta osin subjektiivinen vertailuperuste.


title: Reijo Paukku

text: Reijo Paukku (s. 1942) on suomalainen teatteriohjaaja, joka on työskennellyt oopperan, operetin, musikaalin sekä puhedraaman parissa. Ohjaajan lisäksi Paukku on toiminut myös koreografina, lavastajana ja puvustajana. Hän on myös esiintynyt drag-artistina.


title: Reijo Paukku

text: Paukku tunnetaan erityisesti vuonna 1969 Tampereen teatterikesässä Suomen ensi-iltansa saaneen nuorisomusikaali Hairin ohjaajana. Paukku oli myös perustamassa Hairin esittänyttä Tampereen Popteatteria. Myöhemmin hän toimi pitkään Kotkan kaupunginteatterissa.


title: Hilut kintuissa

text: Hilut kintuissa ("Porridge") oli brittiläinen tilannekomediasarja, jota esitettiin 1974–1977. Sladen vankilaan sijoittuneen sarjan pääosissa olivat Ronnie Barkerin ja Richard Beckinsalen esittämät sellikaverukset Norman Fletcher ja Lenny Godber, ja vartijat Mr. Mackay ja Mr. Barrowclough, joita esittivät Fulton MacKay ja Brian Wilde. BBC:n vuonna 2004 järjestämässä yleisöäänestyksessä "Hilut kintuissa" valittiin kaikkien aikojen seitsemänneksi parhaaksi brittikomediaksi.


title: Hilut kintuissa

text: Sarja perustui Bakerin vuonna 1973 tekemän "Seven of One" -sarjan jaksoon "Prisoner and Escort". "Hilut kintuissa" -sarjan pohjalta tehtiin samanniminen elokuva vuonna 1979. Spin-off -sarja "Going Straight", jossa seurataan Fletcherin elämää vankilasta vapautumisen jälkeen esitettiin 1978.


title: Hilut kintuissa

text: Sarjan käsirjoituksen tekivät Dick Clement ja Ian La Frenais, jotka myöhemmin kirjoittivat muun muassa sarjan "Näkemiin vaan, muru!".


title: Aina auki

text: Aina auki ("Open All Hours") oli brittiläinen tilannekomediasarja, jota esitettiin 1976–1985. Doncasterilaiseen pikkukauppaan sijoittuvan sarjan pääosissa olivat Ronnie Barker, joka esitti kauppias Arkwrightia, ja tämän juoksupoikana toiminutta sisarenpoika Granvillea esittänyt David Jason. Kauppias Arkwrightin ihastuksen kohdetta, hoitaja Gladys Emmanuelia, esitti Lynda Baron. BBC:n vuonna 2004 järjestämässä yleisöäänestyksessä "Aina auki" valittiin kaikkien aikojen kahdeksanneksi parhaaksi brittikomediaksi.


title: Aina auki

text: Sarjan pilottijakso esitettiin vuonna 1973 osana Ronnie Barkerin "Seven of One" -sarjaa. Barker ja Jason olivat aikaisemmin näytelleet yhdessä Hilut kintuissa -tilannekomediassa, joka myös oli saanut alkunsa "Seven of Onesta".


title: The Two Ronnies

text: The Two Ronnies oli brittiläinen sketsikomediasarja, jota esitettiin 1971–1986. Pääosissa esiintyivät Ronnie Barker ja Ronnie Corbett. Barker myös käsikirjoitti suuren osan sketseistä salanimellä Gerald Wiley. Wileyn todellinen henkilöllisyys pysyi pitkään salassa myös muilta sarjan tekijöiltä, sillä Barker halusi varmistaa, että hänen käsikirjoituksensa hyväksytään niiden laadun, eikä hänen nimensä takia.


title: U.S.A. Still United

text: U.S.A. Still United on rap-duo Ying Yang Twinsin CD/DVD -julkaisu, edellisen U.S.A. (United State of Atlanta) -albumin platinamyynnin kunniaksi. Albumi sisältää muutaman remix-version sekä kappaleita Ying Yang Twinsin vierailuilta muiden artistien kappaleilla.


title: U.S.A. Still United

text: Albumi nousi Yhdysvalloissa Billboard 200 -listan sijalle 45.


title: Pascal Janin

text: Pascal Janin (s. 4. huhtikuuta 1956) on ranskalainen jalkapallovalmentaja ja entinen maalivahti. Syyskuusta 2015 lähtien hän on toiminut JS Kairouanin päävalmentajana.


title: Pascal Janin

text: Janin'n pelaajaura maalivahtina jäi meriiteiltään varsin vaatimattomaksi. Hän edusti lähinnä alempien sarjatasojen joukkueita aloittaen SCO Angersissa 1974. Seuran kanssa hän juhli Division 2:n voittoa kaudella 1975–1976 ja hopeaa 1977–1978. Pääsarjavisiitti jäi siis Janin'n osalta yhteen kauteen.


title: Pascal Janin

text: Kaikkiaan Janin pelasi urallaan 114 ottelua pääsarjatasolla. Hän edusti 1984 lyhyen aikaa myös AS Monacoa. Uransa Janin lopetti 33-vuotiaana RC Strasbourgissa vuonna 1989.


title: Pascal Janin

text: Pelaajauransa jälkeen Janin on toiminut RC Strasbourgin organisaatiossa Centre de Formation'n johtajana, maalivahtivalmentajana sekä FC Metzissä juniori- ja maalivahtivalmentajana.


title: Pascal Janin

text: Päävalmentajadebyyttinsä Janin teki 51-vuotiaana Stade Brestois'n päävalmentajana joulukuussa 2006. Hän pelasti seuran putoamiselta johdattaen sen lopulta neljänneksitoista Ligue 2:ssa. Ensimmäinen kokonainen kausi päävalmentajana toi upeasti seitsemännen sijan, mutta kauden 2008–2009 kehno alku maksoi Janin'lle työpaikan ja hän sai potkut lokakuussa 2008.


title: Pascal Janin

text: Janin palasi valmennustehtäviin elokuussa 2009, kun hänen entinen seuransa RC Strasbourg palkkasi hänet eronneen Gilbert Gressin seuraajaksi. Kausi sujui Janin'n johdolla luvattoman surkeasti ja lopulta Strasbourg putosi ensimmäistä kertaa historiassaan Nationaliin, kolmannelle sarjatasolle. Kauden jälkeen Janin sai jättää tehtävänsä.


title: Pascal Janin

text: Marraskuussa 2012 Janin siirtyi valmentamaan Afrikkaan, kun hänestä tuli malilaisen Stade Malienin päävalmentaja. Hän luotsasi joukkueen tuplamestariksi kaudella 2012/13. Seura eteni hänen johdollaan myös CAF Confederation Cupin välieriin vuonna 2013. Janin jätti seuran elokuussa 2014 ja siirtyi guinealaisen AS Kaloumin peräsimeen. Hän sai kuitenkin potkut jo joulukuussa 2014.


title: Pascal Janin

text: Syyskuussa 2015 Janinista tuli tunisialaisen JS Kairouanin päävalmentaja.


title: Chemically Imbalanced

text: Chemically Imbalanced on rap-duo Ying Yang Twinsin viides studioalbumi. Albumi julkaistiin Yhdysvalloissa 28. marraskuuta 2006.


title: Chemically Imbalanced

text: Ilmestymisviikollaan albumi sijoittui sijalle 40 Billboard 200-listalla 36 000 kappaleen myynnillään. Albumia on myyty maailmanlaajuisesti vain 120 000 kappaletta.


title: Koripallon miesten SM-sarjakausi 1941

text: Koripallon miesten SM-sarjakausi 1941 oli 3. kausi, jolloin pelattiin miesten koripallon Suomen mestaruudesta. Hallitsevana mestarin kauteen lähti Eiran Kisa-Veikot. Kauden päätteeksi Kadettikoulu voitti historiansa ensimmäisen Suomen mestaruuden. Sarjan kaikki joukkueet olivat helsinkiläisiä.


title: Koripallon miesten SM-sarjakausi 1941

text: "Lyhenteet: # = Sijoitus runkosarjassa, O = Pelatut ottelut, V = Voitot, T = Tasapelit H = Häviöt, P/O = Tehdyt pisteet ottelua kohti, P/O- = Päästetyt pisteet ottelua kohti, P = Pisteet"


title: Koripallon miesten SM-sarjakausi 1941

text: Katajaiset sijoittui neljänneksi keskinäisen ottelun perusteella ennen Huoltokomppaniaa. Molempien korit olivat 103-97.


title: The Official Work

text: The Official Work on rap-duo Ying Yang Twinsin vuonna 2008 julkaistu mixtape.


title: Matti Kannas

text: Matti Kannas (s. 25. syyskuuta 1928) on entinen suomalainen jalkapalloilija.


title: Matti Kannas

text: Maalivahtina pelannut Kannas edusti urallaan Helsingin Jalkapalloklubia 1947–1949 ja 1955–1961 sekä Tampereen Palloilijoita 1962–1963. Hän voitti HJK:ssa SM-hopeaa 1956 ja TaPa:ssa SM-pronssia 1962. Kaikkiaan Kannas pelasi 12 kauden aikana 135 pääsarjatason ottelua.


title: Matti Kannas

text: Kannas pelasi Maajoukkueessa vuosina 1956–1959 yhteensä yhdeksän maaottelua.


title: Serren metsissä

text: Serren metsissä () on Patricia A. McKillipin vuonna 2003 ilmestynyt fantasiaromaani. Kirja on ilmestynyt suomeksi Kariston kustantamana Natasha Vilokkisen käännöksenä vuonna 2006.


title: Serren metsissä

text: Kirjan kansikuvan on tehnyt Kinuko Y. Craft. Teos oli ehdokkaana Mythopoeic-palkinnon saajaksi vuonna 2004.


title: Aina vanteilla

text: Aina vanteilla on hip hop-yhtye Memmy Possen 7. lokakuuta 2002 julkaistu EP. Sen julkaisi Monsp Records.


title: Trond Nymark

text: Trond Nymark (s. 28. joulukuuta 1976 Bergen, Norja) on norjalainen kävelijä.


title: Trond Nymark

text: Nymark sijoittui viidenneksi Münchenin 2002 EM-kilpailujen 50 kilometrin kävelyssä ajalla 3.50.16. Pariisin MM-kilpailuissa 2003 hän oli samalla matkalla kahdeksas ajalla 3.46.14 ja Ateenan olympialaisissa 2004 kolmastoista.


title: Trond Nymark

text: Nymark sijoittui Helsingin 2005 MM-kilpailuissa 50 kilometrin kävelyssä neljänneksi. Hän teki Norjan ennätyksen 3.44.04, mutta jäi pronssimitalista yli kahden minuutin päähän. Kävelyn maailmancupissa A Coruñassa 2006 hän oli toinen, ja teki jälleen Norjan ennätyksen, 3.41.40. Göteborgin EM-kilpailuissa 2006 hän oli 50 kilometrillä neljäs ja Osakan MM-kilpailuissa 2007 kahdeksas. Kävelyn Euroopan cupissa Leamington Spassa 2007 hän sijoittui 50 kilometrillä toiseksi ajalla 3.41.31.


title: Trond Nymark

text: Nymark sijoittui Tšeboksaryn kävelyn maailmancupissa 2008 50 kilometrillä kolmanneksi, mutta keskeytti Pekingin olympialaisissa. Berliinin MM-kilpailuissa 2009 hän sijoittui alun perin toiseksi Norjan ennätysajalla 3.41.16. Alkuperäinen voittaja Sergei Kirdjapkin kuitenkin hylättiin dopingin takia vuonna 2016 ja Nymark nousi jälkikäteen maailmanmestariksi. Barcelonan EM-kisoissa 2010 Nymark keskeytti. Daegun MM-kisoissa 2011 hän oli kuudestoista ja Lontoon olympialaisissa 2012 kahdeksastoista.


title: Trond Nymark

text: Nymarkin ennätys 20 kilometrin kävelyssä on 1.22.56 vuodelta 2002.


title: Touché (albumi)

text: Touché on rap-artisti Huge L:n 16. huhtikuuta 2008 julkaisu studioalbumi. Albumi on Hugen kahdeskymmenes, sekä ensimmäinen levy-yhtiön kautta julkaistu albumi. Levyn julkaisi Monsp Records ja sen painos on loppuunmyyty. Levyltä on myös julkaistu musiikkivideo kappaleesta "Ränsistynyt talo". Albumista julkaistiin vinyyliversio 23. toukokuuta 2008.


title: Vintage (albumi)

text: Vintage on rap-artisti Huge L:n 4. joulukuuta 2008 julkaistu albumi. Albumin julkaisi Monsp Records. Levyn kappaleista "Vaik ois" sekä " Toigangsteri" on myös julkaistu musiikkivideot. Albumin on tuottanut kokonaan Huge L itse. Poikkeuksena kappale "Ns tyly", jonka tuotannosta vastaa Syyllinen.


title: Auringonkukat (tribus)

text: Auringonkukat ("Heliantheae") ovat asterikasvien tunnetuin tribus. Auringonkukat on asterikukkien kolmanneksi laajin tribus ja siihen kuuluu lähes 2500 lajia. Useimmat lajit kasvavat Pohjois- ja Etelä-Amerikassa, erityisesti Meksikossa.


title: Auringonkukat (tribus)

text: Useimmat auringonkukat ovat ruohovartisia tai pensasmaisia, mutta osa lajeista kasvaa pienen puun kokoiseksi. Lehdet ovat yleensä karvaisia. Heteet ovat yleensä mustuneita.


title: Auringonkukat (tribus)

text: Kaupallisesti merkittävimmät lajit ovat auringonkukka ja maa-artisokka. Tribukseen kuuluu myös useita puutarhakukkia.


title: Auringonkukat (tribus)

text: Auringonkukkien tribukseen kuuluvat tuoksukit ("Ambrosia") tuottavat runsaasti siitepölyä, joka on hyvin voimakkaasti allergisoiva aine.


title: Inkubus Sukkubus

text: Inkubus Sukkubus on vuonna 1989 perustettu brittiläinen goottirockyhtye. Sen perustajat Tony McKormack, Candia Ridley ja Adam Henderson tapasivat opiskellessaan graafista suunnittelua. Heitä yhdisti kiinnostus pakanuutta, noituutta ja vampirismia sekä musiikin tekemistä kohtaan.


title: Inkubus Sukkubus

text: Inkubus Sukkubus on tullut tunnetuksi pakanarockin esittäjänä ja esiintynyt lukuisissa eri maissa. Toistakymmentä albumia julkaissut yhtye jatkaa yhä toimintaansa.


title: Jason Smith (jääkiekkoilija s. 1972)

text: Jason Smith (s. , Manitoba, Kanada) on entinen kanadalainen jääkiekkoilija. Hän pelasi ammattilaisuransa aikana Pohjois-Amerikan alasarjoissa ja Alankomaissa.


title: Jason Smith (jääkiekkoilija s. 1972)

text: Smith pelasi juniorijääkiekkoa WHL:ssä kolmessa eri seurassa vuosina 1989–1993. Kesken kauden 1992–1993 hän siirtyi aikuisten ECHL-sarjaan. Vuosina 1992–2002 Smith pelasi useissa alemmissa ammattilaissarjoissa Pohjois-Amerikassa. Vuonna 2001 hän siirtyi Alankomaiden pääsarjan Amsterdam Tigersiin, jossa hän pelasi vuoteen 2005 asti. Vuonna 2002 hänet valittiin Eredivisien kauden parhaaksi puolustajaksi. Vuonna 2005 Smith lopetti jääkiekkouransa.


title: Jason Smith (jääkiekkoilija s. 1972)

text: Smith pelasi jo lapsena rullakiekkoa ja vuosina 1994–1996 Smith pelasi kesäisin rullakiekon Pohjois-Amerikan pääsarjassa, Roller Hockey Internationalissa.


title: Jason Smith (jääkiekkoilija s. 1972)

text: Smithin isä on Cree-intiaani ja äiti Ojibwa-intiaani. Smith asui lapsuutensa intiaanireservaatissa.


title: Tabi

text: Tabit (, sananmukaisesti "jalkavaate") ovat japanilaiset sukat, jotka on jaettu kärkiosastaan kahteen osaan niin, että isovarpaalle on oma syvennys. Tabeja käytetään yleensä perinteisten zōri-sandaalien tai geta-jalkineiden kanssa kanssa.


title: Tabi

text: Tabit valmistetaan ompelemalla kolmesta peruskappaleesta: pohjasta, ulkokyljestä ja sisäkyljestä. Sukan sisäsyrjällä on halkio, joka suljetaan hakasilla. Entisaikoina tabit suljettiin nauhoin. Nykyään tabit valmistetaan puuvillasta, pellavasta, silkistä tai tekokuidusta. Aiemmin niitä tehtiin myös nahasta.


title: Tabi

text: Japanissa kuljettiin aluksi avojaloin tai erilaisin heinistä tai oljista valmistetuin jalkinein. Tabin historia alkaa 200-300-luvuilta, jolloin legendaarinen keisari Ōjin ja hänen sijaishallitsijaäitinsä, keisarinna Jingū, solmivat suhteita korealaisiin ja saivat muotivaikutteita muun muassa kudontaan sieltä. Sittemmin šintolaisen papiston keskuuteen tuli rituaalinen asuste nimeltä shitozu , jota pidetään ensimmäisenä japanilaisena sukkana, mutta siinä ei isovarvas ole vielä erillään. Tabi kehittyi siitä jalkineen muodon seurauksena. Tabit olivat aiemmin vanhojen ihmisten epämuodollinen asuste, mutta ajan myötä ne otettiin osaksi tavallista pukeutumista ja nykyään ne ovat ehdoton osa myös juhla- ja seremoniallisia asuja.


title: Tabi

text: Jikatabit () ovat eräänlaiset saapasmaiset tabit, joissa on kumipohja. Niitä on käytetty ja käytetään yhä muun muassa pelto- ja puutarhatöissä.


title: Bundesautobahn 1

text: Bundesautobahn 1 (BAB 1), lyhyemmin Autobahn 1 (A 1), on 732 kilometriä pitkä koillis–lounaissuuntainen moottoritie Saksassa. Sen reitti kulkee Pohjois-Saksan Heiligenhafenista Saarbrückeniin lähelle Ranskan rajaa. Väylä sijaitsee Schleswig-Holsteinin, Hampurin, Ala-Saksin, Bremenin, Nordrhein-Westfalenin, Rheinland-Pfalzin ja Saarlandin osavaltioissa.


title: Bundesautobahn 1

text: Moottoritie A 1:n osuutta Lyypekki–Ruhrin alue kutsutaan myös lempinimellä "Hansalinja" ("Hansalinie"). Hampurista Heiligenhafeniin kulkevaa osuutta ja sen jatkoa Puttgardenista Fehmarniin (Bundesstraße 207) kutsutaan puolestaan lempinimellä "Muuttolintureitti" ("Vogelfluglinie"). Kölnin läntisestä moottoritieristeyksestä Vulkaneifelin risteykseen A 1 tunnetaan nimellä "Eifelautobahn".


title: Bundesautobahn 1

text: Moottoritie A 1:n koillisin osuus Heiligenhafenista Lyypekkiin on rakennettu 1970-luvulta alkaen. Nykyiseen päätepisteeseensä eli Heiligenhafen-Mitten liittymään asti moottoritie valmistui 25. elokuuta 2008. Osuus Lyypekistä Hampuriin avattiin yli seitsemän vuosikymmentä aiemmin, vuonna 1937. Rakennustyö Hampurin ja Bremenin välillä alkoi 1936. Jo samana vuonna avattiin 71-kilometrinen osuus Dibbersenin liittymästä Oytenin liittymään. Vuonna 1937 otettiin käyttöön osuus Oytenista Bremer Kreuzin liittymään sekä osa nykyistä A 27-moottoritietä Bremen-Burglesumiin. Hampuriin asti moottoritie valmistui 1939. Hampurin kaakkoispuolelle valmistui vuonna 1962 Elben ylittävä silta ja kehätie, joka yhdisti edellä mainitut moottoritiet Hampuri–Lyypekki ja Hampuri–Bremen. Osuus Hampurista Bremeniin kuusikaistaistetaan vuoden 2012 loppuun mennessä.


title: Bundesautobahn 1

text: Moottoritietä Bremenistä Ruhrin alueelle kaavailtiin ensimmäisen kerran vuonna 1933. Toinen maailmansota viivytti suunnitelmia niin, että Bremenin ja Ruhrin alueen itäosassa sijaitsevan Kamenin kaupungin välinen osuus (Bremer Kreuz–Kamener Kreuz) valmistui kokonaisuudessaan 1960-luvulla.


title: Bundesautobahn 1

text: A 1 risteää moottoritie A 2:n kanssa Dortmundin koillispuolella Kamenin risteyksessä (Kamener Kreuz). 1930-luvun lopulla valmistunut risteys on Saksan toiseksi vanhin apilanlehti-mallinen moottoritieristeys, vanhin on 1936 käyttöön otettu Schkeuditzer Kreuz (A 9/A 14) Leipzigin tuntumassa. Kamenin risteys modernisoitiin 2000-luvun ensi kymmenellä. Vuonna 1957 valmistui kymmenkilometrinen kappale moottoritie A 1:tä Kamenin risteyksen ja Dortmund/Unnan risteyksen (Kreuz Dortmund/Unna, A 44) välille. Dortmundin ja Remscheidin välinen osuus avattiin 1961. Ensimmäinen, 25-kilometrinen osuus Leverkusenin risteyksestä (Kreuz Leverkusen) Remscheidin liittymään avattiin 1939. Nykyiseen päätepisteeseensä Blankenheimissa A 1 valmistui vuonna 1982.


title: Bundesautobahn 1

text: Eifelin alueella moottoritietä alettiin rakentaa jo ennen toista maailmansotaa. Hasbornin alueelle saatiin valmiiksi lyhyt yksiajoratainen osuus ennen sodan alkua.


title: Bundesautobahn 1

text: Moottoritie Saarbrückenistä Vulkaneifelin risteykseen (Dreieck Vulkaneifel, A 1/A 48) rakennettiin 1970- ja 1980-luvulla. Vulkaneifelin risteyksestä Daunin liittymään moottoritie valmistui 1997. Eifelin alueella moottoritie A 1:ssä on edelleen 25-kilometrinen "katko", jonka mahdolliseen rakentamiseen vaikuttavat huomattavat luonnonsuojelulliset näkökohdat.


title: Luettelo vuoden 1985 miehittämättömistä avaruuslennoista

text: Vuonna 1985 tehtiin 121 onnistunutta miehittämättömän avaruusaluksen laukaisua ja viisi laukaisua epäonnistuvat. Onnistuneet laukaisut veivät avaruuteen noin 200 satelliittia tai avaruusluotainta. Vuosi on NASAn Avaruussukkulan suuri ja ainoa rahdinkuljetusvuosi, seuraavan vuonna Avaruussukkula tuhoutui laukaisussa ja miehittämättömien avaruusalusten laukaisu palasi Yhdysvalloissakin kantorakettien tehtäväksi.


title: Luettelo vuoden 1992 miehittämättömistä avaruuslennoista

text: Vuonna 1992 tehtiin 95 onnistunutta laukaisua, jotka kuljettivat suuremman määrän miehittämättömiä avaruusaluksia kiertoradalle. Vuonna tapahtui lisäksi yksi yhdysvaltalaisen ja yksi venäläisen kantoraketin epäonnistunut laukaisu. Venäjän federaation avaruustoiminta ylsi Neuvostoliiton tasolle, osittain valmiiden avaruusalusten ja kantorakettien ansiosta.


title: Armas Karlsson

text: Armas Bejer Karlsson (13. heinäkuuta 1906 Parainen – 7. toukokuuta 1980) oli suomalainen jalkapalloilija.


title: Armas Karlsson

text: Maalivahtina pelannut Karlsson edusti urallaan 1928–1935 Åbo IFK:a. Kaikkiaan hän pelasi viiden mestaruussarjan kauden aikana 61 ottelua. Karlsson edusti Suomen maajoukkuetta vuosina 1928–1934 yhteensä neljässä A- ja kahdessa B-maaottelussa.


title: Claudiuksen riemukaari

text: Claudiuksen riemukaari () oli keisari Claudiuksen Britanniassa vuonna 43 saavuttaman voiton kunniaksi pystytetty monumentaalinen portti Roomassa. Kaari valmistui vuonna 51 tai 52 ja se oli kiinteä osa Aqua Virgoa, akveduktia, joka toi vettä kahdentoista kilometrin päästä kaupungin ulkopuolelta. Kaaren kohdalla Aqua Virgo ylitti Via Flaminian. Kaari ei ole säilynyt, mutta osia siitä löydettiin 1562, 1641 ja 1869 tehdyissä kaivauksissa. Riemukaaren piirtokirjoitus on pystytty ennallistamaan löydettyjen fragmenttien ja voiton kunniaksi muualle valtakuntaan pystytettyjen muistomerkkien avulla.


title: Juha Karvinen

text: Juha Petteri Karvinen (s. 26. syyskuuta 1966 Kuopio) on suomalainen entinen jalkapalloilija.


title: Juha Karvinen

text: Hyökkääjänä ja laitalinkkinä pelannut Karvinen nousi Kuopion Palloseuran edustusjoukkueeseen 1985. Hän pelasi Kuopiossa neljä kautta, minkä jälkeen hän siirtyi Mikkelin Palloilijoihin. Karvinen pelasi MP:ssa 1989–1993, minkä aikana seura ylsi hopealle 1991 ja pronssille 1990. Karvinen löi itsensä läpi juuri MP-vuosien aikana. Kaudella 1994 Karvinen pelasi jälleen Kuopion Palloseurassa ja yhden ottelun Ilveksessä. Seuraavalla kaudella hän palasi taas Mikkeliin, josta hän siirtyi Vaasan Palloseuraan 1996. Kolmen VPS-kauden aikana Karvinen voitti kahdesti SM-hopeaa. Vuonna 1999 Karvinen palasi 1. divisioonassa pelanneeseen kasvattajaseuraansa, jossa hän viipyi yhden kauden ajan. Viimeiset liigaottelunsa Karvinen pelasi FC Lahdessa kaudella 2000. Tämän jälkeen hän pelasi vielä kolme kautta 1. divisioonassa FC Hongassa.


title: Juha Karvinen

text: Kaikkiaan Karvinen pelasi 16 kauden aikana 349 mestaruussarjan ja Veikkausliigan ottelua, joissa hän teki 89 maalia. Hän on pelannut 25. eniten pääsarjatason otteluita Suomessa ja on kaikkien aikojen maalitilastossa sijalla 29.


title: Juha Karvinen

text: Karvinen pelasi maajoukkueessa vuosina 1988–1996 yhteensä kahdeksan maaottelua, joissa hän teki kaksi maalia.


title: Juha Karvinen

text: Karvinen edusti Suomea myös futsalissa. Hän pelasi maajoukkueessa kahdeksan ottelua, joissa hän teki kolme maalia.


title: Aimo Kasurinen

text: Aimo Kasurinen (s. 28. tammikuuta 1928) on entinen suomalainen jalkapalloilija.


title: Aimo Kasurinen

text: Kasurinen edusti lähes koko uransa ajan vuosina Kuopion Pallotovereita. Hän pelasi Pallotovereissa 1945–1953 ja 1956–1962. Vuosina 1954–1955 Kasurinen edusti Kajaanin Palloilijoita ja kaudella 1963 Kuopion Palloseuraa. Kasurinen pelasi valtaosan pelaajaurastaan 1. divisioonassa. Ainoastaan ensimmäinen ja viimeinen hänen pelaamista kausista oli mestaruussarjassa. Noiden kahden kauden aikana hänelle kertyi 18 ottelua.


title: Aimo Kasurinen

text: Kasurinen pelasi maajoukkueessa yhden maaottelun 1953.


title: Pohjankerrossammalet

text: Pohjankerrossammalet ("Hylocomiastrum") on palmikkosammalten lahkoon kuuluva suku, johon kuuluu kolme lajia.


title: Anneli Giske

text: Anneli Giske (s. 25. heinäkuuta 1985) on norjalainen jalkapalloilija, pelipaikaltaan keskikenttäpelaaja. Hän on pelannut Norjan maajoukkueessa lokakuusta 2008 alkaen.


title: Anneli Giske

text: Giske pelasi EM-kilpailuissa 2009, joissa Norja selviytyi välieriin. Puolivälierässä Ruotsia vastaan hän teki joukkueensa toisen maalin; Norja voitti ottelun maalein 3–1.


title: Anneli Giske

text: Seuratasolla Giske edustaa Fløya IF:ää.


title: Cecilie Pedersen

text:
Cecilie Pedersen (s. 14. syyskuuta 1990) on norjalainen jalkapalloilija, pelipaikaltaan hyökkääjä. Hän pelasi Norjan maajoukkueessa ensimmäisen maaottelunsa elokuussa 2009, juuri ennen EM-kilpailuja. EM-kisoissa hän teki alkulohkossa Islantia vastaan ottelun ainoan maalin sekä puolivälierässä Ruotsia vastaan joukkueensa kolmannen maalin (Norja voitti puolivälieräottelun maalein 3–1). Hän pelasi myös vuoden 2011 MM-kilpailuissa. Kaikkiaan hän on vuosina 2009–2013 pelannut maajoukkueessa 37 ottelua ja tehnyt niissä 13 maalia.
Seuratasolla Pedersen edustaa Avaldsnes IL:ää.


title: Pixie Lott

text: Pixie Lott (oikealta nimeltään Victoria Louise Lott, s. 12. tammikuuta 1991 Lontoo, Englanti) on englantilainen laulaja-lauluntekijä, näyttelijä ja tanssija. Hänen debyyttisinglensä ”Mama Do (Uh Oh, Uh Oh)” julkaistiin kesäkuussa 2009, ja se meni suoraan Britannian singlelistan ykköseksi.


title: Pixie Lott

text: Vuonna 2010 Lott oli ehdokkaana kolmessa BRIT Awards -palkintokategoriassa.


title: Lene Storløkken

text: Lene Storløkken (s. 20. kesäkuuta 1981) on norjalainen jalkapalloilija, pelipaikaltaan keskikenttäpelaaja. Hän on pelannut Norjan maajoukkueessa tammikuusta 2006 alkaen.


title: Lene Storløkken

text: Storløkken pelasi vuoden 2007 MM-kilpailuissa ja vuoden 2008 kesäolympialaisissa. EM-kilpailuissa 2009 hän teki alkulohkon ottelussa Ranskaa vastaan joukkueensa ainoan maalin; peli päättyi tasan 1–1. Norja selviytyi kisoissa lopulta välieriin.


title: Lene Storløkken

text: Seuratasolla Storløkken edustaa Team Strømmen FK:ta, jossa myös hänen kaksossisarensa Hege Storløkken pelaa.


title: The Tremeloes

text: The Tremeloes oli brittiläinen pop-yhtye, jonka suurin menestys ajoittui 1960-luvulle. Orkesteri oli muotoutunut kuitenkin jo edellisen vuosikymmenen lopulla Essexissä, jossa he esiintyivät teinibändinä. Tremeloesin suurin maailmanlaajuinen menestys oli vuonna 1967 julkaistu single "Silence Is Golden".


title: The Tremeloes

text: Vuosina 1962–1966 yhtye tunnettiin nimelle "Brian Poole and The Tremeloes". Poole oli yhtyeen päävokalisti ja johtaja. Vuonna 1962 levy-yhtiö Decca Records järjesti esiintymiskokeen Tremeloesille. Samaan aikaan paikalla oli myös toinen nuori bänditulokas, jota kutsuttiin nimellä The Beatles. Tremeloes sai levytyssopimuksen, Beatlesit eivät.


title: The Tremeloes

text: Vuonna 1963 Brian Poole yhtyeineen nousi Englannin listoilla neljänneksi singlellään "Twist and Shout" ja heti perään ykköspaikalle kappaleella "Do You Love Me". Muutamia pienempiä hittejä kuten "Someone Someone" ja "Candyman" tuli vielä seuraavien vuosien aikana, mutta jo ennen vuosikymmenen puoliväliä suosio alkoi osoittaa selviä hiipumisen merkkejä. Yleisön suosikeiksi ja listoille olivat nousseet The Beatles (jonka levy-yhtiö EMI oli ottanut talliinsa uskomatta kvartetin kykyihin), The Rolling Stones, The Yardbirds, The Kinks ja monet muut pitkähiuksiset kitarabändit, jotka saivat Brian Poolen ja hänen yhtyeensä näyttämään ja kuulostamaan liian vanhanaikaisilta. Alkuvuonna 1966 Brian Poole siirtyikin soolouralle jättäen Tremeloesin jatkamaan uraansa, jonka tulevaisuus näytti epävarmalta.


title: The Tremeloes

text: Poolen lähdön jälkeen Tremeloesin muodostivat soolokitaristi Ricky West, komppikitaristi Alan Blakley, rumpali Dave Munden ja basisti Alan Howard, joka vaihdettiin nopeasti Mike Clarkiin. Kun lyhytaikaiseksi jäseneksi jäänyt Clark vaihtui Len "Chip" Hawkesiin, alkoi sopivalta tuntuva kokoonpano olla kasassa. Hawkesista tuli basistinroolinsa lisäksi yhtyeen varsinainen laulusolisti.


title: The Tremeloes

text: Muutettuaan musiikkityylinsä melodisempaan suuntaan Tremeloes aloitti kunnianhimoisen yrityksen päästä takaisin suosioon kasvattamalla hiuksensa pidemmiksi ja hankkimalla muodinmukaiset vaatteet Carnaby Streetiltä. Suurin odotuksin julkaistu single "Blessed" ei menestynyt. Yhtye päätti ottaa käsittelyynsä Beatles-kappaleen "Good Day Sunshine", mutta tämäkään ei tuottanut toivottua tulosta. Vuoden 1967 alussa Tremeloes levytti Cat Stevensin sävellyksen "Here Comes My Baby", joka nosti heidän brittien Top-teniin. Seuraavaksi singlekseen he valitsivat yhdysvaltalaisen The Four Seasons -lauluyhtyeen tunnetuksi tekemän sävellyksen "Silence is Golden". Kappale nousi Englannin listaykköseksi toukokuussa 1967 pysyen siellä kolmen viikon ajan.. Yhdysvalloissa kappale nousi Billboardin listoilla sijaluvulle 11 ja menestyi hyvin ympäri maailmaa.


title: The Tremeloes

text: Tremeloes ei levytyksissään turvautunut tuon aikakauden muoti-ilmiöön psykedeeliseen rockiin, vaan esitti tavaramerkikseen noussutta harmitonta kitarapoppia. Heidän seuraavan singlensä oli "Even The Bad Times Are Good", jonka iloisuus tarttui ihmisiin. Sen menestys oli taattu. Keskellä kuuminta hippikesää julkaistu Tremeloesien albumi "Here Come The Tremeloes" käväisi LP-tilastoissa sijalla 15. Sitä seurannut Tremeloes-single "Be Mine" sen sijaan epäonnistui kaupallisesti.


title: The Tremeloes

text: Alkuvuodesta 1968 julkaistu "Suddenly You Love Me" nosti Tremeloesin jälleen takaisin listoille, ja vuoden aikana yhtyeellä oli vielä kaksi singlemenestystä, "Helule, Helule" ja "My Little Lady". Seuraavana vuonna suosio oli jo kääntynyt selvään laskuun, joskin loppuvuonna 1969 julkaistu "Call Me Number One" menestyi kotimaassaan kavuten listojen kakkospaikalle.


title: The Tremeloes

text: Vuonna 1970 progressiiviseen rockiin siirtynyt Tremeloes teki albumin, jonka nimeksi annettiin "Master". Levyltä poimittu single "Me And My Life" oli heidän viimeinen suuri hittinsä. Tämän jälkeen yhtye jatkoi keikkailuaan lähinnä kotimaassaan saavuttamatta enää kovin merkittävää menestystä. Vuosikymmen olikin suurten muutosten aikaa, sillä Tremeloesin jäsenet vaihtuivat toinen toisensa jälkeen. Välillä Dave Munden soitti ainoana alkuperäisenä jäsenenä yhtyeessä. Orkesteri ei kuitenkaan hajonnut, sillä Nashvilleen muuttanut Len Hawkes tuli takaisin pannen pystyyn Tremeloesien alkuperäisen kokoonpanon. Tämän jälkeen he soittivat yhdessä vuosien ajan tehden esimerkiksi kiertueen Eurooppaan. Yksi heidän viimeisimmistä levytyksistään oli joululaulu "Jerusalem" vuodelta 1994.


title: The Tremeloes

text: Tremeloesin kappaleista on tehty myös joitakin kotimaisia käännösversioita. Näistä tunnetuin on Riccardo del Turcon alun perin italiaksi esittämä ja Pertsa Reposen suomentama "Suddenly You Love Me", joka sai suomalaiseksi nimekseen "Päättyneet on päivät". Laulun esitti nouseva kyky Tapani Kansa ja se löytyi "Delilah"-singlen B-puolelta. Finntrio tulkitsi Tremeloesin kappaleen "Silence is Golden" nimellä "Hiljaa vain ollaan" Vesa Nuotion vastatessa sanoituksesta. Johnny Liebkind levytti puolestaan "My little Ladyn", jonka nimeksi tuli Kari Tuomisaaren käännöksenä "Tyttö niinkuin pitää".


title: Merikarvian vaakuna

text: Merikarvian vaakuna on Merikarvian kunnan tunnus, jonka aihe on peräisin pitäjän vanhasta sinetistä. Samalla se kertoo kunnan sijainnista rannikolla ja viittaa purjehtimiseen.